qundao/data-zh-poetry huggingface dataset:
汉口竹枝词 其二十六 市廛
作者：叶调元
朝代：清
体裁：词

银钱落地不粘鞋，地板重将木栅排。闻说金银能人地，有人重价买泥来。
汉口竹枝词 其二十六 时令
作者：叶调元
朝代：清
体裁：词

万桡齐举水飞空，两岸喧呼助势雄。抢罢对江船渐散，小河一片夕阳红。
汉口竹枝词 其二十六 杂记
作者：叶调元
朝代：清
体裁：词

山东婆子语音蛮，汉地求钱趁岁寒。怀里小几都赤膊，怪他养得肉成团。
汉口竹枝词 其二十六 灾异
作者：叶调元
朝代：清
体裁：词

饥寒苦煞女婵娟，故卖风流好乞钱。饿死事轻名节重，程夫子语不通权。
汉口竹枝词 其二十六 闺阁
作者：叶调元
朝代：清
体裁：词

兰汤浴罢鬓云偏，单看纱罗态更妍。小巷香风闻茉莉，纳凉人坐夕阳天。
汉口竹枝词 其二十四 市廛
作者：叶调元
朝代：清
体裁：词

沈家庙裹戏酬神，一节入官二百文。求福人多还愿众，戏台押得一包银。
汉口竹枝词 其二十四 时令
作者：叶调元
朝代：清
体裁：词

龙船经费有标船，半臂包巾五色鲜。船去船来都热闹，一回吹打一回鞭。
汉口竹枝词 其二十四 杂记
作者：叶调元
朝代：清
体裁：词

乞丐盈街半暮年，朝生夕死总由天。可怜枵腹斜阳后，一路哀呼卖小钱。
汉口竹枝词 其二十四 灾异
作者：叶调元
朝代：清
体裁：词

男人不及女人多，十里长街似织梭。此往彼来驱不散，甲头终日受奔波。
汉口竹枝词 其二十四 闺阁
作者：叶调元
朝代：清
体裁：词

湖堤坳凸步难行，后面频呼前面停。某姐某姑随口唤，乳名几个路旁听。
汉口竹枝词 其五 后湖
作者：叶调元
朝代：清
体裁：词

散步人来远市阛，一回心境得宽闲。眼光直到天穷处，夕照黄陂数点山。
汉口竹枝词 其五 市廛
作者：叶调元
朝代：清
体裁：词

上街宅宇住胡同，堂匾门灯气象雄。乞食人稀行路绝，头门人守后门封。
汉口竹枝词 其五 时令
作者：叶调元
朝代：清
体裁：词

主客相逢吉语多，登堂无奈磕头何。殷勤留坐端元宝，九碟寒肴一暖锅。
汉口竹枝词 其五 杂记
作者：叶调元
朝代：清
体裁：词

汉地教书贵莫伦，俗人也识圣人尊。学堂两字粘门口，恶丐流民不上门。
汉口竹枝词 其五 灾异
作者：叶调元
朝代：清
体裁：词

岁当己酉水弥凶，板艞难拖走路穷。富室迁移贫户毙，十家倒有九家空。
汉口竹枝词 其五 闺阁
作者：叶调元
朝代：清
体裁：词

艳妆冶服去寻春，为避狂且又发嗔。吆喝一声花扫碎，归来空恨打围人。
汉口竹枝词 其五十 市廛
作者：叶调元
朝代：清
体裁：词

湖堤中段最繁冲，列市金工与木工。锯屑霜飞撕板料，椎声雷震打烟筒。
汉口竹枝词 其五十 时令
作者：叶调元
朝代：清
体裁：词

灯笼如织夜尘昏，各店匆忙不上门。男女呼号声达旦，大街变作乞几村。
汉口竹枝词 其五十 杂记
作者：叶调元
朝代：清
体裁：词

缓缓锣声市上来，纵非报火尚疑猜。朝山赌咒寻常事，第一凄凉觅幼孩。
汉口竹枝词 其五十一 市廛
作者：叶调元
朝代：清
体裁：词

下堤不与上堤同，道路蹊跷店面穷。败絮残花弹不了，飞灰容易呛喉咙。
汉口竹枝词 其五十一 时令
作者：叶调元
朝代：清
体裁：词

千艘万楫聚塘坳，炮竹声喧沸海潮。水面忽飞星万点，红灯一片出桅梢。
汉口竹枝词 其五十一 杂记
作者：叶调元
朝代：清
体裁：词

收荒生意最蹊跷，大鼓逢逢到处摇。炒豆数升糖一饼，本钱微细利钱高。
汉口竹枝词 其五十七 杂记
作者：叶调元
朝代：清
体裁：词

得罗形状似莲蓬，引以皮条旋若风。越转越鞭鞭越转，一时忙煞众几童。
汉口竹枝词 其五十三 时令
作者：叶调元
朝代：清
体裁：词

团年酒罢醉昏昏，黄纸封条户上扪。从此双扉敲不启，穷家也说闭财门。
汉口竹枝词 其五十三 杂记
作者：叶调元
朝代：清
体裁：词

蟠金错彩嵌玻璃，银烛辉煌鼓乐齐。西柱撑持行路笨，帐棚最是蠢东西。
汉口竹枝词 其五十九 杂记
作者：叶调元
朝代：清
体裁：词

祈雨群几戴柳条，大街抬着狗兄跑。若逢卖水人经过，水桶掀翻再去挑。
汉口竹枝词 其五十二 时令
作者：叶调元
朝代：清
体裁：词

封门钱纸彩缤纷，门上春联吉语分。官爵牌灯成对立，富家充作宦家人。
汉口竹枝词 其五十二 杂记
作者：叶调元
朝代：清
体裁：词

顽灯赛会乐升平，纸扎绸包不性灵。欲向俗人夸古董，萃珍斋赁万年青。
汉口竹枝词 其五十五 杂记
作者：叶调元
朝代：清
体裁：词

炉香一半杂花香，彩桥全将茉莉装。绣服珠冠容貌美，座中太保是姑娘。
汉口竹枝词 其五十八 杂记
作者：叶调元
朝代：清
体裁：词

乱弹才唱舌偏调，哈哈呵呵学担挑。习俗潜移人品坏，优伶材料脚夫苗。
汉口竹枝词 其五十六 杂记
作者：叶调元
朝代：清
体裁：词

各家店面有裙钗，看会看人挤不开。忽地两边都躲闪，迎风一路火球来。
汉口竹枝词 其五十四 时令
作者：叶调元
朝代：清
体裁：词

火盆银炭焰生风，柏叶频烧香气浓。讨取明年新利市，开门炮竹要全红。
汉口竹枝词 其五十四 杂记
作者：叶调元
朝代：清
体裁：词

皇亭一架八人驮，十六宫妆跨马过。屠豕人肥装太监，薙头匠俏扮宫娥。
汉口竹枝词 其八 后湖
作者：叶调元
朝代：清
体裁：词

沿湖茶肆夹花庄，终岁笙歌拟教坊。金凤阿香都妙绝，就中第一简姑娘。
汉口竹枝词 其八 市廛
作者：叶调元
朝代：清
体裁：词

五文便许大江过，两个青钱即渡河。去桨来帆纷似蚁，此间第一渡船多。
汉口竹枝词 其八 时令
作者：叶调元
朝代：清
体裁：词

寒食无人扫夜台，冥钱恐属介之推。当年逃禄绵山隐，死后偏争纸绽来。
汉口竹枝词 其八 杂记
作者：叶调元
朝代：清
体裁：词

华陀死后禁方无，幸有辰州白水符。治病虽然凭药饵，止疼全不费工夫。
汉口竹枝词 其八 灾异
作者：叶调元
朝代：清
体裁：词

堤外琳宫簇簇新，北风一浪委波臣。观音落水天妃锁，纵大慈悲怎救人。
汉口竹枝词 其八 闺阁
作者：叶调元
朝代：清
体裁：词

门头装束日翻新，怪煞良家步后尘。不论雏姬和老姥，托肩褂子滚边裙。
汉口竹枝词 其八十 杂记
作者：叶调元
朝代：清
体裁：词

一回一两二钱银，吃酒连番费莫论。俗向院中充大老，风流全在不关门。
汉口竹枝词 其八十一 杂记
作者：叶调元
朝代：清
体裁：词

明珠一颗如人意，春梦繁华二十春。值得青年身一死，衣冠来作送丧人。
汉口竹枝词 其八十七 杂记
作者：叶调元
朝代：清
体裁：词

金刘两院好寻欢，接客纷罗锦绣团。走到帘前打照面，见花容易选花难。
汉口竹枝词 其八十三 杂记
作者：叶调元
朝代：清
体裁：词

郎财妾貌两相当，野草闲花分外香。盆景虽佳根易槁，多情谁似卖油郎。
汉口竹枝词 其八十九 杂记
作者：叶调元
朝代：清
体裁：词

风流罪过最难消，忏悔须来朔望宵。欢喜园中做法事，两张擦子一枝箫。
汉口竹枝词 其八十二 杂记
作者：叶调元
朝代：清
体裁：词

能画能书又善吟，风流谁似两张琴。天台有路人难到，一面须拌十两金。
汉口竹枝词 其八十五 杂记
作者：叶调元
朝代：清
体裁：词

问卿何日下山来，暮雨朝云玉貌摧。今日残花前骨朵，东风虽好莫轻开。
汉口竹枝词 其八十八 杂记
作者：叶调元
朝代：清
体裁：词

残年过了喜新春，生意真随节候新。日日彩鞭门外放，接来魇子是财神。
汉口竹枝词 其八十六 杂记
作者：叶调元
朝代：清
体裁：词

各房接得有情郎，姊妹终年检帐忙。多谢喜神常照命，好将鸡血洒门框。
汉口竹枝词 其八十四 杂记
作者：叶调元
朝代：清
体裁：词

花场历久算盘通，浪子勾来替用铜。风月不贪贪醉饱，少年顽友老家公。
汉口竹枝词 其六 后湖
作者：叶调元
朝代：清
体裁：词

三岔路口乞人拦，追索钱文不放宽。开发一人群丐集，施钱容易脱身难。
汉口竹枝词 其六 市廛
作者：叶调元
朝代：清
体裁：词

下街宅宇总临街，车轿喧阗室有埃。紧闭帘栊防恶丐，敲门始觉有人来。
汉口竹枝词 其六 时令
作者：叶调元
朝代：清
体裁：词

三天过早异平常，一顿狼餐饭可忘。切面豆丝乾线粉，鱼餐圆子滚鸡汤。
汉口竹枝词 其六 杂记
作者：叶调元
朝代：清
体裁：词

蒙馆修金不救穷，银朱茶水月收铜。蠢徒难得新书换，换日开荤面一中。
汉口竹枝词 其六 灾异
作者：叶调元
朝代：清
体裁：词

月余大雨似盆倾，檐际长闻瀑布声。汉水不消江水涨，人家百万水中萍。
汉口竹枝词 其六 闺阁
作者：叶调元
朝代：清
体裁：词

小家妇女学豪门，睡到辰时醒梦魂。且慢梳头先遇早，粑粑油饺一齐吞。
汉口竹枝词 其六十 杂记
作者：叶调元
朝代：清
体裁：词

放学归来日未曛，滚钱抛鞬闹成群。阿娘膝下频需索，吹了糖人捏面人。
汉口竹枝词 其六十一 杂记
作者：叶调元
朝代：清
体裁：词

洗衣切莫付贫婆，绽石粗砂把垢磨。明垢虽除阴垢甚，男女衣裤一盆搓。
汉口竹枝词 其六十七 杂记
作者：叶调元
朝代：清
体裁：词

小金当日姓名香，喉似笙箫舌似簧。二十年来谁嗣响，风流不坠是胡郎。
汉口竹枝词 其六十三 杂记
作者：叶调元
朝代：清
体裁：词

把门汉子狠如罴，酒戏开场士客齐。丑煞旁人贴对子，眼中虽饱肚中饥。
汉口竹枝词 其六十九 杂记
作者：叶调元
朝代：清
体裁：词

巧将情态揣香奁，一曲崇台值一缣。写出柔肠真寸断，不须别恨赋江淹。
汉口竹枝词 其六十二 杂记
作者：叶调元
朝代：清
体裁：词

各帮台戏早标红，探戏闲人信息通。路上更逢烟桌子，但随他去不愁空。
汉口竹枝词 其六十五 杂记
作者：叶调元
朝代：清
体裁：词

月琴弦子与胡琴，三样和成绝妙音。啼笑巧随歌舞变，十分悲切十分淫。
汉口竹枝词 其六十八 杂记
作者：叶调元
朝代：清
体裁：词

德官演戏总精良，活捉张三更擅场。行走如风身不动，鬼魂不信是人装。
汉口竹枝词 其六十六 杂记
作者：叶调元
朝代：清
体裁：词

曲中反调最凄凉，急是西皮缓二黄。倒板高提平板下，音须圆亮气须长。
汉口竹枝词 其六十四 杂记
作者：叶调元
朝代：清
体裁：词

梨园子弟众交称，祥发联升与福兴。比似三分吴蜀魏，一般臣子各般能。
汉口竹枝词 其十 后湖
作者：叶调元
朝代：清
体裁：词

欲把深情寄与哥，当场无奈熟人多。琵琶遮面秋波溜，郎自吃茶侬自歌。
汉口竹枝词 其十 市廛
作者：叶调元
朝代：清
体裁：词

茶庵直上通桥口，后市前街屋似鳞。此地从来无土著，九分商贾一分民。
汉口竹枝词 其十 时令
作者：叶调元
朝代：清
体裁：词

芳草如烟暖日薰，牡丹芍药灿如云。泉隆巷口人争渡，半是看花半上坟。
汉口竹枝词 其十 杂记
作者：叶调元
朝代：清
体裁：词

高底镶鞋踩烂泥，羊头袍子脚跟齐。冲人一阵葱椒气，不待闻声识老西。
汉口竹枝词 其十 灾异
作者：叶调元
朝代：清
体裁：词

两三尺水不为灾，亲友牵连亦苦哉。避水人多劳款待，澡塘饭馆一齐开。
汉口竹枝词 其十 闺阁
作者：叶调元
朝代：清
体裁：词

蝉鬓双挑盖耳轮，秋云啮住月三分。碧纱窗下梳头罢，粉腻脂融水一盆。
汉口竹枝词 其十一 后湖
作者：叶调元
朝代：清
体裁：词

鼎锅水沸自如波，三碰茶呼渭水河。更有下茶诸果品，提篮闲汉似穿梭。
汉口竹枝词 其十一 市廛
作者：叶调元
朝代：清
体裁：词

上街路少下街稠，卧帚一枝水面浮。扫得财来旋归去，几人骑鹤上扬州。
汉口竹枝词 其十一 时令
作者：叶调元
朝代：清
体裁：词

三三令节重厨房，口味新调又一桩。地米菜和鸡蛋煮，十分耐饱十分香。
汉口竹枝词 其十一 杂记
作者：叶调元
朝代：清
体裁：词

徽客爱缠红白线，镇商喜捻旱烟筒。西人不说楚人话，三处从来习土风。
汉口竹枝词 其十一 灾异
作者：叶调元
朝代：清
体裁：词

中等人家苦莫论，灶锅床帐一窝存。低楼上水还铺跳，直把楼窗作大门。
汉口竹枝词 其十一 闺阁
作者：叶调元
朝代：清
体裁：词

莲勾三寸月牙翘，一踹弓鞋态更娇。隔着画帘听屟响，文楸枰上玉棋敲。
汉口竹枝词 其十七 后湖
作者：叶调元
朝代：清
体裁：词

水涨平湖景致多，远霞红透晚来波。土塘买棹弯桥口，一路乘凉到小河。
汉口竹枝词 其十七 市廛
作者：叶调元
朝代：清
体裁：词

码头大小各分班，划界分疆不放宽。喜轿丧舆争重价，人家红白事为难。
汉口竹枝词 其十七 时令
作者：叶调元
朝代：清
体裁：词

新年春酒竞相邀，轿子何嫌索价高。提盒天天来送礼，汤圆春饼与年糕。
汉口竹枝词 其十七 杂记
作者：叶调元
朝代：清
体裁：词

赚钱容易是妈妈，庆吊场中总有他。六百工钱加外水，不思汉子不回家。
汉口竹枝词 其十七 灾异
作者：叶调元
朝代：清
体裁：词

不幸人家遇死亡，棺舆无街上中堂。横扛直背忙收殓，半在渔舟半汉阳。
汉口竹枝词 其十七 闺阁
作者：叶调元
朝代：清
体裁：词

觐音阁内聚红妆，伏地深深拜象王。专宠心肠多子愿，一齐分付与炉香。
汉口竹枝词 其十三 后湖
作者：叶调元
朝代：清
体裁：词

走索车坛尽女娃，十人倒有九人麻。看钱丢罢还求赏，手捧铜锣到处叉。
汉口竹枝词 其十三 市廛
作者：叶调元
朝代：清
体裁：词

华居陋室密如林，寸地相传值寸金。堂屋高昂天井小，十家阳宅九家阴。
汉口竹枝词 其十三 时令
作者：叶调元
朝代：清
体裁：词

鲥鱼四月出江新，提盒装来竞送人。辗转相贻鱼已烂，脚钱合算几千文。
汉口竹枝词 其十三 杂记
作者：叶调元
朝代：清
体裁：词

算盘眼色不须精，拉得豪商便出名。高底镶鞋尖顶帽，如今刮器是官人。
汉口竹枝词 其十三 灾异
作者：叶调元
朝代：清
体裁：词

百计求人去唤舟，待移家具到山头。伤心划子回来后，只见风波不见楼。
汉口竹枝词 其十三 闺阁
作者：叶调元
朝代：清
体裁：词

大方全不避生人，茗碗烟筒笑语亲。几句寒暄通套语，舌尖透出十分春。
汉口竹枝词 其十九 市廛
作者：叶调元
朝代：清
体裁：词

龙王庙口汉江连，急浪惊泷似箭穿。水果行开飞阁上，渡江船杈木箄前。
汉口竹枝词 其十九 时令
作者：叶调元
朝代：清
体裁：词

容象齐收十八晨，落灯风景最愁人。封门纸钱家家扯，从此新年渐变陈。
汉口竹枝词 其十九 杂记
作者：叶调元
朝代：清
体裁：词

贩盐妇女捷无双，五六包盐力可降。怀挟满身腰部瘦，桅杆夹上几回撞。
汉口竹枝词 其十九 灾异
作者：叶调元
朝代：清
体裁：词

左邻右舍多无猜，钻穴逾墙取路来。每夜相邀防盗贼，守更都上晒衣台。
汉口竹枝词 其十九 闺阁
作者：叶调元
朝代：清
体裁：词

河岸宽平好戏场，子台齐搭草台旁。浓妆岂为梨园到，半倩郎看半看郎。
汉口竹枝词 其十二 后湖
作者：叶调元
朝代：清
体裁：词

芦棚试演梁山调，纱幔轻遮木偶场。听罢道情看戏法，百钱容易剩空囊。
汉口竹枝词 其十二 市廛
作者：叶调元
朝代：清
体裁：词

街名一半店名呼，芦席稀稀草纸粗。一事令人惆怅甚，美人街上美人无。
汉口竹枝词 其十二 时令
作者：叶调元
朝代：清
体裁：词

岳神诞日进香来，人海人山挤不开。名是敬神终为戏，逢人啧啧赞徽台。
汉口竹枝词 其十二 杂记
作者：叶调元
朝代：清
体裁：词

行栈官人最软和，每逢生意巧张罗。局中明白旁人昧，说话由来橘子多。
汉口竹枝词 其十二 灾异
作者：叶调元
朝代：清
体裁：词

最下人家屋宇颓，墙头屋角过船来。可怜水退重来访，破瓦零砖土一堆。
汉口竹枝词 其十二 闺阁
作者：叶调元
朝代：清
体裁：词

鲜花四季助芳容，茉莉黄梅香更浓。引得檀郎频眷望，当头轻颤一窝蜂。
汉口竹枝词 其十五 后湖
作者：叶调元
朝代：清
体裁：词

平芜芳草碧于烟，一阵湖风送管弦。引得游人围着看，打拳人聚夕阳天。
汉口竹枝词 其十五 市廛
作者：叶调元
朝代：清
体裁：词

河坡江岸后湖堤，多少人家构木栖。一样楼台夸近水，前河清沘后湖泥。
汉口竹枝词 其十五 时令
作者：叶调元
朝代：清
体裁：词

庆贺连朝筋力酸，良辰转瞬届初三。午时送圣烧金帛，收饭僧来捧一盘。
汉口竹枝词 其十五 杂记
作者：叶调元
朝代：清
体裁：词

银钱兑换一毫争，钱桌当年获利频。此事近来收歇半，一张烟桌菜中人。
汉口竹枝词 其十五 灾异
作者：叶调元
朝代：清
体裁：词

租船日费二三千，妇女几童最不便。两扇舱门深夜闭，水中居住火中眠。
汉口竹枝词 其十五 闺阁
作者：叶调元
朝代：清
体裁：词

十点钟鸣夜气凉，内庭筵宴始收场。红灯一对肩舆快，风过遥闻安息香。
汉口竹枝词 其十八 市廛
作者：叶调元
朝代：清
体裁：词

杂货扛抬到晚休，外班气力大如牛。横冲直阔途人避，第一难行大码头。
汉口竹枝词 其十八 时令
作者：叶调元
朝代：清
体裁：词

四宫殿与存仁巷，灯挂长竿样样全。夹道齐声呼活的，谁家不费买灯钱。
汉口竹枝词 其十八 杂记
作者：叶调元
朝代：清
体裁：词

月二千钱雇乳娘，外加首饰与衣裳。荷包归主钱归彼，还要天天吃肉汤。
汉口竹枝词 其十八 灾异
作者：叶调元
朝代：清
体裁：词

眼前无路可如何，屋顶开门似鸟窠。高碰头来低擦背，肥人长子吃亏多。
汉口竹枝词 其十八 闺阁
作者：叶调元
朝代：清
体裁：词

名花透露一枝春，浪蝶闻香眷恋频。妾自无心郎自苦，轿前来作站班人。
汉口竹枝词 其十六 后湖
作者：叶调元
朝代：清
体裁：词

夏汛初看几尺添，平湖万顷镜中天。倚栏领略烟波趣，位置无如第五泉。
汉口竹枝词 其十六 市廛
作者：叶调元
朝代：清
体裁：词

人气薰蒸垢腻沉，大街尘土比黄金。操镰执筅谁家子，石缝扒泥一寸深。
汉口竹枝词 其十六 时令
作者：叶调元
朝代：清
体裁：词

黄道良辰好出方，肩舆塞路闹红妆。大观音阁烧香罢，便吃人家肉面汤。
汉口竹枝词 其十六 杂记
作者：叶调元
朝代：清
体裁：词

小厮老妪送盘餐，远戚疏亲讲密欢。此往彼来多赏耗，下人好做上人难。
汉口竹枝词 其十六 灾异
作者：叶调元
朝代：清
体裁：词

店家贸易最新鲜，卖在高楼买在船。斗米升盐斤酱菜，向非主顾不收钱。
汉口竹枝词 其十六 闺阁
作者：叶调元
朝代：清
体裁：词

热闹场中总到临，莫教豪兴让男人。西施颜色东施貌，两样人材一样心。
汉口竹枝词 其十四 后湖
作者：叶调元
朝代：清
体裁：词

近来耍戏更新鲜，教法能将畜类传。猴子狗熊顽棍棒，雀几老鼠打秋千。
汉口竹枝词 其十四 市廛
作者：叶调元
朝代：清
体裁：词

江潮汉汛到冬乾，独跳凌空一尺宽。后客面挨前客踵，上坡更比上天难。
汉口竹枝词 其十四 时令
作者：叶调元
朝代：清
体裁：词

艾糕箬粽庆端阳，鳝血倾街秽难当。头扎包巾穿绣袄，小家几女马夫妆。
汉口竹枝词 其十四 杂记
作者：叶调元
朝代：清
体裁：词

生意分行三百六，同行要比别行强。行凶打架天天有，霸道无如踩石坊。
汉口竹枝词 其十四 灾异
作者：叶调元
朝代：清
体裁：词

在家在路祸难猜，壁倒墙坍梦一回。有命翻求无命好，暑寒饥渴一齐来。
汉口竹枝词 其十四 闺阁
作者：叶调元
朝代：清
体裁：词

月夕花晨置酒招，钗光鬓影互相撩。飘壶一桌消长昼，讲究三条与四条。
汉口竹枝词 其四 后湖
作者：叶调元
朝代：清
体裁：词

半居街市半居乡，土沃何忧种植荒。一自连年遭大水，不收麦草与高粱。
汉口竹枝词 其四 市廛
作者：叶调元
朝代：清
体裁：词

四坊为界市廛稠，生意都为获利谋。只为工商帮口异，强分上下八行头。
汉口竹枝词 其四 时令
作者：叶调元
朝代：清
体裁：词

奴婢开门打一千，大红封子赏银钱。空心火腿真难吃，发得财来再拜年。
汉口竹枝词 其四 杂记
作者：叶调元
朝代：清
体裁：词

米珠薪桂价云何，游手终年快活过。寒士染成纨裤习，盐旗桑梓误人多。
汉口竹枝词 其四 灾异
作者：叶调元
朝代：清
体裁：词

玉带河边百万楹，北风吹水梦魂惊。可怜人逐波涛去，隐隐犹闻救命声。
汉口竹枝词 其四 闺阁
作者：叶调元
朝代：清
体裁：词

一树梨花傍海棠，百般趋奉不相当。开笼放雀囊空后，拖艞年年有几场。
汉口竹枝词 其四十 市廛
作者：叶调元
朝代：清
体裁：词

衣服街兼袜子街，密遮两板似阴霾。客商要买衣和袜，须向离朱借眼来。
汉口竹枝词 其四十 时令
作者：叶调元
朝代：清
体裁：词

仲冬天气肃风霜，腊肉腌菜尽出缸。生怕咸潮收不尽，天天高挂晒台旁。
汉口竹枝词 其四十一 市廛
作者：叶调元
朝代：清
体裁：词

米市都居米厂台，砌成白石净无埃。坛场数亩排茶桌，顽雀人来坐一回。
汉口竹枝词 其四十一 时令
作者：叶调元
朝代：清
体裁：词

苏州花纸卖提篮，炮竹泥台尽摆摊。铁磬一声街上过，过年消息此中探。
汉口竹枝词 其四十七 市廛
作者：叶调元
朝代：清
体裁：词

一般字号一般坛，价值稍低货不堪。买酒从今须子细，绍兴大半是湖南。
汉口竹枝词 其四十七 时令
作者：叶调元
朝代：清
体裁：词

讨账无如馆账凶，手提丝篾大灯笼。当时酒菜凭君餂，今日无钱骂一通。
汉口竹枝词 其四十七 杂记
作者：叶调元
朝代：清
体裁：词

尼师生意靠裙钗，做会看经总进财。比似男僧能守戒，终年不见寺门开。
汉口竹枝词 其四十三 市廛
作者：叶调元
朝代：清
体裁：词

押头铺子住胡同，钱货都凭一穴通。九扣三分期百日，许多太上作财翁。
汉口竹枝词 其四十三 时令
作者：叶调元
朝代：清
体裁：词

僧人巧结布施缘，想出飞方好过年。挨户沿门分灶疏，一张黄表几文钱。
汉口竹枝词 其四十三 杂记
作者：叶调元
朝代：清
体裁：词

檐靠芦梯地撒灰，上筵下席设双台。偷荤鼠子留行迹，共说亡魂昨夜回。
汉口竹枝词 其四十九 市廛
作者：叶调元
朝代：清
体裁：词

花布街连广益桥，教门生意独殷饶。糖糕切片经油脆，牛肉悬门扑鼻臊。
汉口竹枝词 其四十九 时令
作者：叶调元
朝代：清
体裁：词

武汉城门夜不键，黎明犹有往来船。码头到处明如昼，一桶松香两里燃。
汉口竹枝词 其四十九 杂记
作者：叶调元
朝代：清
体裁：词

太平清醮待收场，灯烛盈街拜四方。炮竹齐丢铙鼓乱，旁人欢笑道人狂。
汉口竹枝词 其四十二 市廛
作者：叶调元
朝代：清
体裁：词

趋承富客与豪商，无遇行场与栈房。小轿频抬陪酒妓，卧房常住浣衣娘。
汉口竹枝词 其四十二 时令
作者：叶调元
朝代：清
体裁：词

各家布施斗和升，化米都将腊八称。铙鼓喧阗人络绎，一群道士一群僧。
汉口竹枝词 其四十二 杂记
作者：叶调元
朝代：清
体裁：词

楚人作祭极平常，不及徽州礼貌庄。高坐灵旁宣诔祝，只如平日读文章。
汉口竹枝词 其四十五 市廛
作者：叶调元
朝代：清
体裁：词

破房歪炕一灯燃，过引人来竦两肩。几口呵完神气爽，带头捋下押衣钱。
汉口竹枝词 其四十五 时令
作者：叶调元
朝代：清
体裁：词

望后飞来纸一张，小年过了索逋忙。今朝不便明朝有，硬语还将体面装。
汉口竹枝词 其四十五 杂记
作者：叶调元
朝代：清
体裁：词

僧尼道士巧生财，三节忙忙送素斋。豆腐面筋装盒去，青钱白米进门来。
汉口竹枝词 其四十八 市廛
作者：叶调元
朝代：清
体裁：词

汉皋热酒百余坊，解渴人来靠柜旁。鱼杂猪肠兼辣酱，别人闻臭彼闻香。
汉口竹枝词 其四十八 时令
作者：叶调元
朝代：清
体裁：词

皮帮讨账异他帮，掷碗拿刀似发狂。身着裘裳应自笑，要装体面倒装箱。
汉口竹枝词 其四十八 杂记
作者：叶调元
朝代：清
体裁：词

挂灯壁上宣歌本，拄杖街心唱旧闻。半是码头为领首，手拿签子逗钱文。
汉口竹枝词 其四十六 市廛
作者：叶调元
朝代：清
体裁：词

夹街零剪铺相连，窃货衣工夜卖钱。暗地招牌两心照，纸方灯挂店门边。
汉口竹枝词 其四十六 时令
作者：叶调元
朝代：清
体裁：词

空囊愁煞一钱无，不吃明亏是丈夫。我自高眠他自坐，但教堂客去支吾。
汉口竹枝词 其四十六 杂记
作者：叶调元
朝代：清
体裁：词

不须募化布施缘，会馆僧人自有钱。闹酒吸烟都不禁，出家人比在家颠。
汉口竹枝词 其四十四 市廛
作者：叶调元
朝代：清
体裁：词

卖烟不敢挂招牌，暗地机关刷满街。发卖镇君丸戒引，戒烟人是吸烟来。
汉口竹枝词 其四十四 时令
作者：叶调元
朝代：清
体裁：词

送灶一盘鸡骨糖，谁家舍得用黄羊。如教糖汁能粘口，好事焉能奏玉皇。
汉口竹枝词 其四十四 杂记
作者：叶调元
朝代：清
体裁：词

两条板凳架丧棺，四扇堂屏尽日关。白纸一方如罨字，欲知来历问人难。
三字令·寄锦树
作者：叶辰
朝代：清

郎别后，误佳期。减腰肢。巫山梦，雨云迷。恨窗前，红日影，晓莺啼。慵梳洗，怕相思。上翠眉。珠泪滴，湿罗衣。又关情，花并蒂，燕双飞。
春风袅娜·咏门神
作者：叶辰
朝代：清

羡耻图鳷鹊，懒绘麒麟。随北富，任南贫。总相亲、解惜香封粉裹，窥园忘禁，窃药随人。月黑齐肩，日高对面，赏遍檐花不欠伸。衫薄怕沾梅后雨，命轻难看隔年春。颇怪天公懞懂，雌雄未配，两相看、俱是孤身。支薄俸，有椒尊。犬同值夜，鸡伴司晨。尽一样身材，难兄难弟，两般性格，宜喜宜嗔。借问当年，记题门旧字，至今寂寞，可剩馀痕。
青玉案·咏手
作者：叶辰
朝代：清

纤纤玉笋看如削，菱花细把乌云掠。彤管鸦黄初画学。炉香烧烬，自捲帘幕，红豆抛双雀。闲游漫数花间萼，双双戏挽秋千索。重整云翘归绣阁。停针暗想，情怀难却，闷把兰腮托。
柬崔心孚
作者：叶道源
朝代：清

彭门流落久，慰我意深深。不作感恩语，恐违知己心。干戈孤士愤，猿鹤故山吟。赖有机云在，醇醪夜共斟。
舜琴移家勺湖寄诗索和书此却寄
作者：叶道源
朝代：清

共道勺湖好，烟波五月凉。水花跳白雨，寺柳覆红墙。菱渚鸟声乱，荷风人语香。晚天鱼笛起，击楫咏沧浪。
遣兴
作者：叶道源
朝代：清

久向人间觅赏音，偶然冥想到山深。芝兰自带烟霞气，鸾凤原无枳棘心。一献已羞和氏玉，再来谁问伯牙琴。栖栖负此拿云志，仍作当年抱膝吟。
出都二首·其一
作者：叶酉
朝代：清
体裁：七言绝句

行年七十古来稀，东马严徐事已非。检点良方医老病，所需药物是当归。
出都二首·其二
作者：叶酉
朝代：清
体裁：七言绝句

白石清泉故自佳，九衢车马漫纷拿。欲知此后春相忆，只有丰台芍药花。
半溪残雪
作者：叶锡辂
朝代：清

六花飞不歇，经岁乱滩头。冷浸孤山月，光回剡曲舟。临汀迷浴鹭，隔岸失眠鸥。欲并峨眉顶，炎天迹尚留。
晓渡
作者：叶锦
朝代：清

隔岸疏钟动，平林宿鸟飞。夜潮随月落，小艇带烟归。
渡泖
作者：叶锦
朝代：清

孤舟迎夕照，入望总苍茫。月上潮三尺，天空雁一行。暮山随意远，客思与波长。指点茸城近，村烟满野塘。
挽张之洞联
作者：叶镜沆
朝代：清
体裁：联

平生硕望隆千古；悽怆招魂叩九阍。
言志和陶贫士
作者：叶长川
朝代：清
体裁：古风

中和资所养，诗赋充鸣琴。藜藿虽不饱，自有金石音。龊龊问稼圃，位置悬丈寻。倦就曲木枕，渴挹白水斟。万物恃以安，廉介孰不钦。清风入襟袖，曾点知我心。
用珏夫偶成志慨韵为下转语
作者：叶长龄
朝代：清

搔首苍茫唤奈何，灵均呵壁事非讹。娲皇自具旋乾手，莫恨青天缺陷多。
题同里童珏夫《驹隙轩诗钞》二首
作者：叶长龄
朝代：清

幽泉细石泻泠泠，风格居然到四灵。一缕秋烟袅愁绪，可怜赢得鬓星星。拥鼻微吟字字酸，冰心独抱剧清寒。分明一掬新亭泪，莫作江湖小集看。
题同里童珏夫《驹隙轩诗钞》二首·其一
作者：叶长龄
朝代：清

幽泉细石泻泠泠，风格居然到四灵。一缕秋烟袅愁绪，可怜赢得鬓星星。
题同里童珏夫《驹隙轩诗钞》二首·其二
作者：叶长龄
朝代：清

拥鼻微吟字字酸，冰心独抱剧清寒。分明一掬新亭泪，莫作江湖小集看。
题许士裁表兄左右修竹图照
作者：叶长龄
朝代：清

昔闻无竹令人俗，坡仙有话创而独。此君不可一日无，十日何妨不食肉。许君爱竹意何居，丛篁翛然写一幅。知君借竹寓古怀，竹素园中日涉熟。读史流连渭川封，诵诗涵泳淇泉绿。书纪箘簬罗名材，易象苍筤玩亭毒。槎枒芒角森胸中，左右逢源快储蓄。翩翩佳士鸾凤俦，六逸之逸漫追逐。敲金戛玉声琅琅，淩云直上有如竹。赋诗我更记坡言，峥嵘气象少年足。
题许籀庵茂才心清闻妙香图看子
作者：叶长龄
朝代：清

清心发微妙，如戒香染薰。云何耳根事，乃以鼻观闻。是谁斫其垩，得毋挥郢斤。岂其耳尘净，鼻尘乃纷纷。若云香在炉，闻起香何焚。若云香在鼻，闻减香何熏。是亦非鼻尘，心乃闻之君。心清生定慧，定慧生芳芬。是闻非闻间，何境不氤氲。泥闻间转碍，香因已离分。拈花破颜笑，为君證迦文。
夜泊京口
作者：叶霖藩
朝代：清

北斗插汉横天东，江光一色涵澄空。老鱼吸月踏波起，水银万顷摇蛟宫。一龛佛火金山碧，烟树南徐看历历。乌蓬露冷不成眠，铁瓮城头吹玉笛。
南歌子·暮春
作者：叶静宜
朝代：清

青帝留难住，金铃护不胜。落花飞絮怨飘零。试听燕莺都作断肠声。风雨年年恨，闲愁日日萦。绿章无路乞通明。辜负养花天气惜花情。
浣溪沙·绿蝴蝶
作者：叶静宜
朝代：清

省识园蔬叶二分。仙踪幻出碧罗裙。小青莫不是前身。扑向花丛浑似叶，倦栖芳草梦无痕。绿天深处认难明。
秋夜月·本意
作者：叶静宜
朝代：清

玉钩初上帘旌。夜云轻。寂寞梧桐深院、月华明。团圞影。清辉冷。恁无情。底事年年圆缺、更阴晴。
西江月·秋夜
作者：叶静宜
朝代：清

何处吹箫庭榭，谁家读曲帘栊。画楼西畔桂堂东。深夜露浓香重。绕砌虫声唧唧，映阶月色融融。一年容易又秋风。可惜流光似梦。
采桑子·春归
作者：叶静宜
朝代：清

啼鹃唤了春归去，风也凄凄。雨也凄凄。一任残花落又飞。韶华在眼轻消遣，莺也依依。燕也依依。几度留春春竟归。
重叠金·和筠友大姊韵
作者：叶静宜
朝代：清

晓莺啼破辽西梦。重帘不卷钩幺凤。满院落花红。深宵一夜风。风风还雨雨。陌上垂杨舞。小病怯轻寒。生憎罗袖单。
卜算子·赠别张灿文
作者：叶鹤栖
朝代：清
体裁：词

隔岸柳犹眠，对面孤帆远。说与君心慎莫醉，世事如巉巘。忆昨会连宵，难忍今离散。两地相思唯此杯，饮罢江天晚。
夏日答丁廉
作者：叶鹤栖
朝代：清
体裁：七言绝句

数椽茅舍绝尘埃，曲径无人绣绿苔。醉卧桃笙慵未起，荷花香里送诗来。
嵩山归舟口号
作者：叶鹤栖
朝代：清
体裁：七言绝句

鄱阳湖上见新秋，浅水芦花一望收。翘首相关何处所，华峰缥缈白云浮。
忆游惠山
作者：叶鹤栖
朝代：清
体裁：七言绝句

龙峰秀耸碧云遥，山水幽情逐步飙。为忆去年春月夜，二泉佳茗润诗苗。
挽从侄祥麟
作者：叶鹤栖
朝代：清
体裁：七言律诗

兰陵别后怅分襟，客馆相邀复论心。一病归来长已矣，风流顿尽思难禁。杜鹃血噪三更梦，玉女声传五夜砧。何事年来独萧瑟，竹林凋谢少知音。
新柳
作者：叶鹤栖
朝代：清
体裁：七言律诗

弱质苗条叵耐春，柔姿袅娜拂香尘。未堪折赠离亭客，已足牢牵跃马人。夜月娟娟笼灞水，晓烟漠漠锁江津。漫嫌腰瘦娇无力，羡尔鹅黄爱染新。
春园漫兴
作者：叶鹤栖
朝代：清
体裁：五言律诗

策杖游园径，春风吹我衣。小蜂栖欲舞，娇鸟语还飞。绿柳笼烟密，青梅着雨肥。花须闲数罢，随意坐苔矶。
春日田家
作者：叶鹤栖
朝代：清
体裁：七言绝句

万井炊烟缕缕斜，村村花柳自相遮。平芜一望春将老，细雨和风麦秀花。
登龙光塔
作者：叶鹤栖
朝代：清
体裁：七言律诗

天涯一望入空濛，绝顶登临势欲翀。万顷湖光翻雪浪，半天仙籁响丝桐。连云古木层层绿，映日名花处处红。雄镇由来推至德，文光直上斗牛东。
立秋前一日舟泊胡埭港口占
作者：叶鹤栖
朝代：清
体裁：七言律诗

扁舟一叶东塘道，两岸吴歌荡桨行。绿树笼阴溪口暗，晴霞绚彩渡头明。安阳高接浮云影，震泽遥闻唱晚声。最是水天秋色早，夕阳红蓼不胜情。
谒尹麻二忠祠
作者：叶鹤栖
朝代：清
体裁：五言律诗

瞻仰庙巍峨，阴风惨淡多。丹心悬日月，浩气薄山河。五牧尸填野，虞桥血满坡。捐躯同报主，忠勇振岩阿。
送春二绝·其一
作者：叶鹤栖
朝代：清
体裁：七言绝句

一霎春光已暮天，送春归去雨如烟。软红柔绿都休息，剩有荼蘼几朵鲜。
送春二绝·其二
作者：叶鹤栖
朝代：清
体裁：七言绝句

极目行云欲化烟，留春无计思茫然。愁心若比春江水，一夜须教满百川。
闲居吟·其一
作者：叶鹤栖
朝代：清
体裁：古风

斋居病时久，不觉初夏天。林木多连荫，池塘足流泉。乐此林泉趣，喜无俗情牵。自全疏懒性，不是学高眠。
闲居吟·其二
作者：叶鹤栖
朝代：清
体裁：古风

庭草日夜生，林花开复落。一壶聊自醉，颓然卧高阁。兴来亦何事，时寻孔颜乐。行险巧谋为，居易甘澹泊。
题愚公小隐
作者：叶鹤栖
朝代：清
体裁：七言律诗

半壑清风一草亭，满墙花树拂窗棂。泉漫双派分丹嶂，门对千峰列翠屏。夜喜蟾蜍沉渌涧，朝看麋鹿戏山扃。柳州诗序分明在，混得希夷愚亦灵。
读明太祖本纪有感其语
作者：司炳煃
朝代：清

元虽起北狄，主中国百年。后王纵不才，先帝德未谖。我祖与若宗，为民而受廛。渥受教养恩，太平享安全。一朝至顺帝，淫昏异祖先。英雄起草泽，四宇皆狼烟。明祖乃崛兴，宝位授于天。独夫放塞外，和林妻孥完。中山识此意，明言臣舍旃。上启圣仁心，宸衷矜且怜。诏书戒夸大，臣民禁哗喧。讵因子孙愚，诋毁宗祖贤。大哉开国主，谟训垂简篇。气象迈汉唐，度量包垓埏。至今诵其语，令人生慨然。
题张叔平红崖碑后
作者：司炳煃
朝代：清

张君好游复好奇，逍遥不受名利羁。东行泰岱西咸池，凌跨三湘吊九嶷。茧足不遗蛮与夷，直到吾黔罗甸之边陲。红崖山石如猊狮，红崖文字如龙夔。缩本、赝木相离支，怀古徒兴三代悲。何君不畏艰与危，何君不惮熊与罴。崖悬万仞身悬丝，阴气肃肃砭人肌。扪萝擗虺右手胝，摹拓岂任庸奴为。风神号怒山神私，忽跃忽叫交奔驰。夺其所宝心怨咨，旁人亦道君是痴。谓以性命博文辞，君方惊定神怡怡。大呼武侯报以诗，诗所难写记补之。柳公、谢公笔淋漓，仿佛如见磨砻断壁挥毫时。此图二丈如披帷，张之老屋气漫弥。毒龙猛兽相撑持，金仙蛮鬼杂怒嬉。日轮月殿云垂围，大圈小圈光陆离。云黄海黑风凄其，长画短画盘蛟螭。阴阳万象供炉锤，观者揖君相叫噫。或疑或喜或眦睢，口量手揣心是非。谓是好古邹君叔绩不及知，可怜甘受世人欺。吁嗟乎，可怜甘爱世人欺，岂独石鼓铭文岣嵝碑。
龙潜引
作者：司炳煃
朝代：清

西宫日落东宫昏，妖星如月挂宫门。白气映射青红灯，黑烟冲蔽紫微垣。霹雳一震飞电光，排山倒海崩金阊。神丁甲马皆匿藏，平地水溢成汪洋。天吴海童恣颠狂，鳌掷鲸吞肆沸扬。跳荡鳅鳝从鲤鲿，掉尾喷沫鼓涛浪。䁡尸当蹊闯龙堂，欲盬龙脑脍龙肠。老龙负子拿云起，敛须弥身为芥子。金银宫阙弃如遗，宝藏珠琲散若洗。败鳞残甲侣鱼虾，惊风骇浪走天涯。兴妖驾雾逐螣蛇，蚀月跃起金虾蟆。狐鼠跳梁雄似虎，鸾凤失路瘦于鸦。镫残犹幸回光驻，棋输讵止一著差。君不见万里为鱼齐荡产，九朝如梦忽倾家，河山大地铺虫沙。
澧州矿政分局门联
作者：司马瀚
朝代：清
体裁：联

尽地之利；为国生财。
浪淘沙·秋雨
作者：司马锡朋
朝代：清

淅淅响空檐，怕湿重帘。挑残灯芯觉寒天。窗内愁人窗外雨，一样恹恹。心事任猜嫌，泪浥青衫。一天凉气晚风尖。著个银蟾秋尚惨，况恁廉纤。
画堂春·题《合欢图》
作者：司马锡朋
朝代：清

谁拈红豆擅风骚。画阑风细声娇。潇湘翠管紫檀槽。分付双乔。试听塞鸿徐引，更看彩凤频挑。参差玉笋小樱桃。一样魂消。
东林讲会菰川属和原韵
作者：司马龙藻
朝代：清

观听惭余后友朋，每缘传诵叹渊澄。无闻易老成弹指，有乐堪寻任曲肱。纪盛喜赓芹在泮，佐谈思借酒如渑。须知黾勉何穷际，为语先从细行矜。
和候粲辰蠡湖晓泛韵
作者：司马龙藻
朝代：清

霜铺圩岸野人稀，渡口农家白板扉。小浪枕边惊梦早，远峰天外送青微。星星落木空疑雨，片片轻鸥自浣衣。缥缈夷光何处去，扁舟万顷拥朝晖。
癸亥春仲丁道南祠释莱和昆陵黄云孙韵
作者：司马龙藻
朝代：清

正学东林接圣传，后生何敢坠前贤。哲人两代曾亲炙，道统千秋讵变迁。肃穆典型资掌故，谨严俎豆赖承先。东南名宿尝云集，为献丹箴到御筵。
登大茅峰
作者：司马龙藻
朝代：清

颇似孙登啸，清吟动远松。石形盘卧虎，山势纵游龙。谷暗林皆雨，泉鸣涧有钟。具区三万顷，一望写心胸。
题黄鹤楼
作者：吉尔哈春
朝代：清
体裁：联

苍天讵忍没斯楼，特假个国手神斤，再造千秋名胜；黄鹤依然来此地，好借那仙人玉笛，长吹一片承平。
冬笋
作者：吉年
朝代：清
体裁：七言律诗

唤起灵根腊雪初，稚龙风味妙何如。新班早已先春荐，直节由来重岁余。极冷淡时登鼎鼐，露圭角处谢苞苴。席珍预共樱厨献，肉食何妨尽屏除。
冬笋
作者：吉年
朝代：清

唤起灵根腊雪初，稚龙风味妙何知。新班早已先春荐，直节由来重岁余。极冷淡时登鼎鼐，露圭角处谢苞苴。席珍预共樱厨献，肉食何妨尽屏除。
忠武庙前铁人歌
作者：吉明
朝代：清

顽铁顽铁殊不屑，铸就奸臣受挫折。道旁来往无限人，只骂奸臣不骂铁。狱成三字天地悲，东窗秘语终教泄。吁嗟乎！千载而下长恶名，榜罪阶前跪霜雪。
雪后望西山
作者：吉明
朝代：清

燕城西望尽峰峦，雪后山容更改观。玉树高擎破空碧，晶屏遥列逼人寒。光迎晓日浮岚湿，色混晴云擘絮残。此境虽非真面目，也能爽气豁眉端。
登文星阁怀二林居士
作者：吉潮
朝代：清

竹径松门积翠攒，岧峣飞阁耸云端。一声清磬随云度，数点遥山卷幔看。问字客来虚讲席，悟禅人去冷蒲团。苍茫诗思凭阑处，落日归鸦暮色寒。
秋夜偶成
作者：吉潮
朝代：清

开轩坐清夜，河汉影濛濛。凉气镫前雨，秋声叶上风。观心参物我，守拙任穷通。何限乘除事，都消一醉中。
减字木兰花·闰六月初七
作者：吉珠
朝代：清

遥情两两。盼到而今犹怅望。如此良宵。乌鹊南飞不架桥。金风玉露。辜负盈盈河汉女。迢递佳期。恐是仙家好别离。
春宵曲·送别
作者：吉珠
朝代：清

鸭绿春波暖，莺黄柳色新。别路醉芳樽。送君南浦去、欲消魂。
菩萨蛮·寄远
作者：吉珠
朝代：清

南天一雁飞无迹。美人斜背栏杆立。眉黛为君攒。暗将珠泪弹。佳期今是否。又绿楼头柳。待月拨银筝。谁人知我情。
金雀鬟·闺情
作者：吉珠
朝代：清

庭院春深好。牡丹开遍了。不分是双鬟偷拗。
居庸道中即景
作者：吉珩
朝代：清

才过雄关下石峦，迥开别境画图间。天低遥似绕村水，云断横如隔岸山。缕缕炊烟争树出，行行归鸟认巢还。宵征为惜舆佁苦，空负西斜月半弯。
过宝塔湾
作者：吉珩
朝代：清

昔日宝塔湾，流水去复还。今日湾前水，流去何时已。水流无已时，游人伤别离。
史梦兰继室田太夫人九十大寿
作者：吉石生
朝代：清
体裁：联

上寿进百龄，桂子兰孙，阁部官声重华衮；起居荣八座，鸾章凤诰，阙庭恩命溢萱堂。
吴翼生归自塞上话旧
作者：同揆
朝代：清

七载风霜雪满鞯，曾骑款段独行边。之官恰值初裁俸，作吏惟知不爱钱。薄宦暂归仍是客，残僧久别已忘年。地炉芋火深宵共，破院相依有夙缘。
过五经岭
作者：同揆
朝代：清

绝壑松杉合，悬岩冒雨登。云中人种麦，天际我攀藤。路尽峰能转，巢危石欲崩。寒烟满萝屋，应有未归僧。
雪霁后晓行过龙舒
作者：同揆
朝代：清

冲寒初放棹，侵晓度溪湾。残月霜中角，长江雪后山。铎清知塔近，波定识鸥闲。载笔频年梦，潇湘一衲还。
鼎湖篇赠尹紫芝内翰
作者：同揆
朝代：清

鼎湖龙去秋溟溟，惊风吹雨秋山青。白头中翰泪凝霰，叫霜断雁栖寒汀。烈皇御宇十七载，身在深宫心四海。一朝地老与天荒，城郭依稀人事改。当年删定《南薰曲》，内殿填词徵召促。琴张好学直乾清，先公屡赐金莲烛。雅乐推君独擅场，望春楼下拜君王。《高山》一奏天颜喜，奉敕新翻旧典章。昭仪传谕何谆切，予赉先颁女儿葛。上林避暑抚丝桐，温语贞娥遵秘诀。流泉石上坐相邀，薇省风清玉佩摇。神武门前轻执戟，永和宫里薄吹箫。如意初殇泪沾臆，那堪又报河南失。钿蝉零落葬田妃，池水苍茫尚凝碧。寒食花飞不见春，冬青冢树斫为薪。煤山一片凄凉月，犹照疆场血化磷。世间万境须臾梦，老臣剩有西台恸。四十年来寄食艰，何人再听《高山弄》。鉴湖南去云门外，古寺松篁景晻霭。维舟无意忽相逢，恍惚梦魂同晤对。夕阳影里话前朝，天寿诸陵王气消。留得闲身师白足，满头白发影飘萧。
丙辰三月，周辨西所长招上海鸣社诸诗人来江观澄路炮台，辨西首唱，陶社同人和之，予亦继声次辨西韵
作者：向㻾
朝代：清

冈陵起伏局势优，长江险隘震全球。德炮剧烈冠亚欧，购置从此废戈矛。明台暗台安排定，电镫探海火光烰。龙蟠凤舞东西峙，行胜逾于九袱洲。山色空濛迷战垒，烟波浩荡停舰艛。淞台虽要等虚设，此独扼险如扼喉。狼山福山相犄角，坐镇曾资湘乡刘。逊清末造说如此，今谁奠定固金瓯。堪叹争权与争利，戈操同室相寻仇。不思对外立功业，天地昏暗鬼神愁。九州少有乾净土，哀我群黎遭躏蹂。忆自去春罹大劫，垢敝形同阶下囚。炮弹横飞魂胆碎，声震屋宇撼山丘。毕公倡议主撤废，宅心仁爱足千秋。机关卸尽亲携去，处事英果原无尤。一旦上峰思改置，中心忐忑已如揉。群贤戾止登高望，痛快应当大白浮。地址盘旋诚要塞，岚光掩映涵灵湫。六台相距十馀里，嶙嶙石骨如嵌骰。峰峦变幻多奇态，天矫雄健若蟠蟉。若即若离不可测，军容整肃藏貔貅。闻道诗歌联两社，愧我犹如风马牛。见猎心喜明素愿，每觉生疏自怅惆。自古吾澄为重镇，多少英雄功效收。上连京口达建业，南朝北朝画鸿沟。治乱兴衰何足论，江防布置具谋猷。君不见世局纷纷如博弈，何须异域觅封侯。林泉啸傲饶幽趣，扶筇缓步任遨游。春花秋月及时赏，敝屣尊荣薄冕斿。滚滚江涛亘千古，兴阑归去思悠悠。
和吴淩霄县长喜雨诗敬次原韵
作者：向㻾
朝代：清

柔兆摄提夏五月，四郊渐见荒芜迹。炎炎烈日悬长空，大地乾枯鲜雨泽。延陵君子系深忧，不遑寝馈安仁宅。省方督促令诚求，得沛甘霖手加额。虔心斋沐祷上苍，雨师税驾随风伯。黎民渴望云霓深，转瞬晴烘地仍白。今年旱魃将为虐，佥虑吾苏千里赤。心香一再告苍穹，但期早舞商羊翮。应时微雨洒廉纤，邑有明神乃降席。无何大雨倾盆施，问谁有此推移力。农民快慰感吴侯，始信严明匪苛刻。一封昭告通帝闇，鉴观不爽集感格。枯苗渐渐转生机，田中积水盈寸获。怡园主人播诗歌，色舞眉飞喜对客。五风十雨庆丰穰，收穫他时占什百。孰意天公又放晴，未识何时隐忧释。不愿骄阳日日肆炎威，惟愿檐溜声声听朝夕。南亩秧针漾绿波，河渠顿涨潮三尺。吴侯折柬集士绅，霖雨苍生负职责。酬神了愿报鸿慈，免使吾曹徒役役。
陶社赏菊即赋呈诸同人
作者：向㻾
朝代：清

小隐林泉励志坚，且将诗酒学前贤。探梅南郭春风暖，访菊东篱秋色鲜。四季有花消岁月，一生无事即神仙。社章仔细间评论，记取清高远近传。
久不得武陵周仙樵秀才消息
作者：向光谦
朝代：清

虎穴经时堕，鱼书亦未还。闻从洞庭去，直下秣陵关。生死今谁卜，妻孥涕共潸。招魂余旧雨，日日唱刀环。
九日偕王谢两生渡江登绿萝山
作者：向光谦
朝代：清

迢递群山涌绿萝，参差艓影掠江波。携来谢朓惊人句，听彻王郎斫地歌。岁晚野风吹鬓发，秋高落木见关河。茱萸系臂浑间事，避乱无方奈尔何。
定州观东坡雪浪石歌
作者：向光谦
朝代：清

楚南少人而多石，此语吾闻诸柳侯。我亦自是石之一，远寻石友来定州。定州城北众春园，槐柳夹道绿映门。抠衣直下石公拜，安知中无苏子魂。黑白相错石之文，盛以芙蓉丈八盆。惜哉无人作飞雨，不见中流雪流奔。我为若歌若起舞，平泉木石在何许。当时不遇苏长公，也应终古閟尘土。独恨楚石空嶙峋，平生拂拭竟何人。
穿石室
作者：向光谦
朝代：清

日月双丸出，风雷九地穿。江山留汉室，表里见青天。涨作神龙窟，中通太乙船。谁怜拳石腹，曾饱五溪烟。
泊枉渚怀月樵上人
作者：向文奎
朝代：清

枉渚斜阳泊，安禅忆隐峦。野烟团树暝，渔火带星寒。古井乾明寺，孤峰善卷坛。旧游才咫尺，傥许共盘桓。
舟望云麓峰
作者：向文奎
朝代：清

湘西云麓寺，苍翠郁嵯峨。灵迹怀终古，骚情薄《九歌》。钟声穿树远，帆影隔江多。拜岳何年石，飞来自不磨。
上林山庄雨中刈稻
作者：向文焕
朝代：清
体裁：五言律诗

山田不耐雨，霢霢只经旬。秋事勤朝夕，生涯多苦辛。公家有常赋，邻叟不嗟贫。寄谢远游子，吾生甘隐沦。
山中访邱醉石见小径菊花有作
作者：向文焕
朝代：清
体裁：五言律诗

秋菊经霜老，霜高汝亦寒。偶将摇落意，惜此晚芳残。为与故人约，相期今日欢。黄花小径外，鸡犬款门阑。
访舫公不遇老僧同回
作者：向文焕
朝代：清
体裁：五言律诗

物外访禅隐，萋萋霜草深。香云沉佛阁，落叶点松阴。木纳老僧性，幽栖寒鸟心。重门扃阗寂，何处作孤寻。
古意
作者：向日贞
朝代：清

不见黄莺啼，但愿莺啼早。莫使梦辽西，省得侬烦恼。
酒香亭
作者：向阮贤
朝代：清

汉武好神仙，为觅长生酒。方朔妙诙谐，早润滑稽口。至今湖上亭，酒香渺何有？
雨夜怀友
作者：吕仰曾
朝代：清

不断檐前雨，无聊酒自斟。故人千里隔，秋思一镫深。山果经风落，阶蛩入夜吟。天涯同独寐，凄绝此时心。
挽张之洞联
作者：吕兆璜
朝代：清
体裁：联

公本一代儒宗，既劝学维新，复兼营存古，爱才如性命，无非育贤佐治，国际图强，泰山北斗日常留，定进化文明，优胜光荣廿世纪；我仰三朝元老，保东南半壁，全中外生民，入相赞枢机，尤能镇静运筹，邦交永辑，社稷名臣今纵萎，犹令人悦服，感泣悲歌五大洲。
下寺峡中见山石奇古辄赋
作者：吕兆麒
朝代：清

昔年客京华，居宇宅平旷。遥遥见山色，心喜神亦畅。幽讨叹未能，怀抱常怏怏。分符赴西蜀，自喜惬所尚。岭度秦凤高，意已小芒砀。邛崃近见经，岷峨纷在望。剑门天下险，群岫森叠嶂。宦迹留三年，目不迷背向。开轩画新就，日日对屏障。奇姿晴愈出，秀色默相饷。颇谓山止此，杰特无与抗。昨过下寺峡，到眼惊新创。切云郁岧峣，肖物工趺宕。或深如堂庑，或焘如帷帐。或陈如樽俎，或覆如瓶盎。蹲或如虎豹，列或如兵杖。坚或如铸铁，密或如联纩。轮囷谢推挽，瘦削空依傍。怪怪与奇奇，变幻不可状。黄沙接马鹿，双峡浮春涨。气土露崚嶒，传说语疑妄。英灵毓瑰器，富媪发新藏。神斤运刻斲，天巧呈花样。对此玲珑影，惊倒般尔匠。何当采嶙峋，装载盈归舫。位置小园中，聊佐诗人唱。
咏史拟李义山
作者：吕兆麒
朝代：清

世事何由得尽同，萍飘梗断总西东。戴星未觉征衫湿，多露方矜舞袖工。信有雨晴持鹬蚌，可堪得失较鸡虫。元规却憾尘犹少，不尽人间便面凤。
咏史拟李义山
作者：吕兆麒
朝代：清
体裁：七言律诗

世事何由得尽同，萍飘梗断总西东。戴星未觉征衫湿，多露方矜舞袖工。信有雨晴持鹬蚌，可堪得失较鸡虫。元规却憾尘犹少，不尽人间便面风。
晴后复雨
作者：吕兆麒
朝代：清

昨宵月色明如水，万里长空镜影开。今日云容浓似墨，千山齐送雨声来。岩城凉燠朝昏变，栈阁阴晴昼夜催。赋罢愁霖望新霁，且凭轩槛上高台。
有感
作者：吕兆麒
朝代：清

沈醉西风有底愁，冰轮重见月如钩。炉藏桂烬香犹爇，镫灺兰缸焰未收。可忆婿乡骑竹马，难从童阜问金牛。输他意绪澄于水，静夜吟诗独倚楼。
有感
作者：吕兆麒
朝代：清

沦落风尘心力残，天涯鱼鸟尚求安。万钉荣欲辞犀带，小几间思隐鹖冠。今岁远期来岁好，抽身翻较致身难。深庭暮雨萧萧下，清夜愁怀感百端。
漫兴
作者：吕兆麒
朝代：清

车尘马迹遍通阛，避得喧嚣自解颜。随地逶迤春涧水，对人偃蹇午晴山。蝉吟绿树林方静，鹤拂青云梦亦间。尽日题诗无彩笔，可应编集续花间。
读书有感
作者：吕兆麒
朝代：清

欲采秾花可自由，春林多是不宜秋。相如解作《长门赋》，竟遣文君怨白头。惆怅春情为惘然，秋风团扇不须捐。归来收得盈车果，应是安仁最少年。
读书有感·其一
作者：吕兆麒
朝代：清

欲采秾花可自由，春林多是不宜秋。相如解作《长门赋》，竟遣文君怨白头。
读书有感·其二
作者：吕兆麒
朝代：清

惆怅春情为惘然，秋风团扇不须捐。归来收得盈车果，应是安仁最少年。
述怀
作者：吕兆麒
朝代：清

离鸾别鹄知何似，自叹飘零天一涯。斜日尽堪悲宿草，余春无意表孤花。也曾伴我题黄绢，犹记窥宾隐绛纱。往事追惟难遣处，聊将痼疾托烟霞。
旌阳十景诗 其一 石壁对峙
作者：吕光亨
朝代：清
体裁：五言律诗

壁立高千仞，嵯峨竞倚空。两崖相对出，一水自中通。车马倚危蹬，波涛斗巨谼。当关安虎帐，气势若为雄。
旌阳十景诗·其二
作者：吕光亨
朝代：清
体裁：五言律诗

列岫横西岭，玲珑叠玉屏。严风增薄暮，冷色上闲庭。谁宿丹炉火，重翻梵字经。朅来歌白雪，试欲问仙灵。
宿铁门
作者：吕公溥
朝代：清

乌鸟巢深枝，游子走长路。一鸣桃花开，再鸣春山暮。茅舍多行客，谁不乐欢聚。夜短梦偏长，梦里还家去。才游何便归，欲语声吞吐。窗外鸡声来，天边雁声度。鸡喜报晨昏，雁飞知何处。
登县西栖真山怀古
作者：吕坊
朝代：清
体裁：古风

日出满西山，登览极辽旷。闻昔窦子明，飞升从此上。尚留栖真名，真人邈难望。丹灶烟销沉，奇石空相向。踪迹何处寻，神仙说疑妄。岂知肥遁心，深识有殊量。桃源缘避秦，渔舟靖风浪。留候赤松游，保身学退让。悟此陵阳公，天怀同高尚。安必矜羽化，始得绝尘障。我来访遗踪，中情忽自放。欲挹石上泉，尽洗世俗状。微云出足底，浓翠落遥嶂。一啸满谷秋，真有飞仙况。
杂诗
作者：吕坤德
朝代：清

茫茫弱水隔丹丘，罗袜缁尘感去留。识字更添今日障，散花恐惹后人愁。静观冰雪心源澈，得卧烟霞世味休。一任山光来比并，撩人眉黛拂城头。
渡申江
作者：吕士璋
朝代：清
体裁：五言律诗

荒鸡鸣未已，一棹下横流。帆饱风初正，潮平岸欲浮。水天三泖色，云树五茸秋。怀古悲黄歇，烟波无限愁。
中秋夜醉后同浦渐之步月到君法庭中剧谈千古圣贤无不安于义命各成长句
作者：吕大吕
朝代：清

秋色溶溶满碧卮，风清露冷出新诗。笙歌院落追欢赏，灯火楼台斗陆离。岂有儒冠冲怒发，更无尚论不轩眉。君看月到天心处，万里何曾着点翳。
寒甚
作者：吕大吕
朝代：清

鹑衣百结苦严寒，笔砚生涯不素餐。世俗错教贫是病，考槃谁识硕人宽。
高阳台 倚自题原调 见顾翎《绿梅影楼词存 题词》
作者：吕季安
朝代：清

玉琯吹春，浓云隔雪，暗香初傍霜毫。如此幽栖，轻颦底上眉梢。琅玕待刻珍珠字，怕冰姿、著意难描。映疏寮，笺展红霞，袖展青绡。江南芳讯今何似，镇蛮烟蜒雨，愁倚琼箫。梦绕江村，一枝细认溪桥。何时真向图中坐，倩长娥、诗句重敲。漫魂销，亚字阑低，心字香焦。
乌江怀古
作者：吕守曾
朝代：清

荒垒萧萧触目惊，乌江东注恨难平。千金急购英雄首，八载空劳子弟兵。古渡苍茫通利口，乱山合沓隔彭城。鸟啼似识兴亡意，犹自凄凉学楚声。
去横山步仲兄原韵呈诸亲友
作者：吕守曾
朝代：清

旧业承三世，何妨更卜居。秋山人未去，老树叶先疏。作客偏闻雁，临渊且钓鱼。他年归兴好，还此读遗书。
岁暮言怀
作者：吕守曾
朝代：清

少年空得意，及长惯忧心。税急田难售，乡遥梦互寻。疏风怜薄醉，暮雨逼长吟。别后恒相忆，应知鬓发侵。寂寞成吾懒，中怀杂苦辛。风霜欺病客，岁月促归人。此事犹疑久，无言坐起频。不知乡国泪，到日几行薪。
岁暮言怀·其一
作者：吕守曾
朝代：清

少年空得意，及长惯忧心。税急田难售，乡遥梦互寻。疏风怜薄醉，暮雨逼长吟。别后恒相忆，应知鬓发侵。
岁暮言怀·其二
作者：吕守曾
朝代：清

寂寞成吾懒，中怀杂苦辛。风霜欺病客，岁月促归人。此事犹疑久，无言坐起频。不知乡国泪，到日几行薪。
望嵩山
作者：吕守曾
朝代：清

三十六峰如髻鬟，行人来往舒心颜。白云蓬蓬忽然合，都在虚无缥缈间。
梅影
作者：吕宏基
朝代：清

笑颜曾向步檐开，几许传心鹤梦回。今夜小园人半醉，澹烟疏月送君来。
哀王孙
作者：吕宗健
朝代：清

井江市上车纷纷，井江江上日欲昏。此间将相王侯第，行人听我哀王孙。朱家王气日萧条，米脂阿闯大憨骄。乌骓毡笠射承天，大内煤山火已烧。世祖南下黄金台，手挽天河净垢埃。司马家儿江左走，晋安特为隆武开。卧榻岂容人鼾睡，况乃已登大宝位。史公往矣四镇亡，几时拭却英雄泪。天心眷明犹未已，正统六十交郑氏。尔时遍地尽童谣，唱出草鸡而长耳。请缨终童廿一龄，雄心欲作中流砥。天子召觐拜明光，咫尺天颜大欢喜。恨朕无女可配卿，克用沙陀赐姓李。臣闻此语心骨酸，臣感此恩镌脾肝。臣心誓与国存亡，臣身往镇仙霞关。生憎太师粮不发，致使六军心胆寒。我武维扬赫斯怒，江南难唱公无渡。铤而走险择何能，且将金厦据两岛。涕泣六师闽广间，旗上罪臣大招讨。将军三尺六陈爷，纠桓直与施琅伍。更传一将躄甘辉，曾向敌国诛老虎。手提人头即虎头，秤来共斤三十五。此时兵势大纵横，舳舻衔尾窥崇明。瓜步风摇旌旆影，金焦水震鼓鼙声。先据南京次北京，藩主指日望中兴。天生对头梁化凤，掘城驱兵何倥偬。本来藩主号知兵，此日直作华胥梦。苦言不听甘将军，枉折将倾大厦栋。北来诸军飞渡江，聚而歼之齐一恸。弃甲于思辙已覆，制府独能斩总督。已亡八府县六三，大军何处扶日毂。昭烈势穷借荆州，荷兰何必非邦族。荷兰立国东又东，玉山一片与天通。将军蓦从天上下，髵鬓赭面走如风。鹿皮尽属汉家装，砖子城头日正红。永华先生细料理，为辟草莱诛荆杞。北至三貂南琅？，其间沃野几千里。虬髯暂作扶馀王，烈士壮士犹未已。忽然五丈落大星，作作光芒马枥惊。鲲身港外怒潮来，共说金冠人骑鲸。归东即逝前定数，军国长交世子经。世子承家仅守府，赖有国轩神与武。誓将义愤雪先王，摇唇鼓动三藩主。精忠既降吴尚诛，难拾明家一块土。可怜人事日催迁，从此天心难问焉。仅知王少好欺负，不悟艰难责立贤。说到克？横死处，杜鹃啼破夕阳烟。天朝窥衅诏讨逆，靖海须髯已如戟。蓝家招得好先锋，不待姚公为画策。娘妈宫前杀气横，刁斗无声江水碧。此时之势立不两，义士谈兵指其掌。祗为区区发数茎，五百从田本倔强。师昭不死牛头山，耿恭拜出甘泉涌。又兼西北一声雷，六月飓风静不响。舟师直迫鹿耳门，平时潮头六尺涨。君臣相顾泪涟洏，生死由人知不知。衔璧惟师安乐公，洛阳归无期。车声辚辚渡唐去，载将离恨过江湄。冀北天寒八月雪，凄凉长倚汉军旗。朝回丹凤门前立，又望扶桑日出时。从此朱家王气尽，了却输嬴一局棋。呜呼，东瀛水，万马奔。五妃墓，日黄昏。行人莫说当年事，只恐痴儿也断魂。庾信哀江南，侬今哀王孙。王孙，王孙，侬有歌，子欲闻。诸葛扶炎汉，蜀中之井不重熏。安石出东山，典午不能长为君。兴亡事，何足论。且蜡阮孚屐几两，且斟文举酒几尊。一眼觑破古今天，世上龙争虎斗于我如浮云。
哀王孙
作者：吕宗健
朝代：清
体裁：古风

井江市上车纷纷，井江江上日欲昏。此间将相王侯第，行人听我哀王孙。朱家王气日萧条，米脂阿闯大憨骄。乌骓毡笠射承天，大内煤山火已烧。世祖南下黄金台，手挽天河净垢埃。司马家儿江左走，晋安特为隆武开。卧榻岂容人鼾睡，况乃已登大宝位。史公往矣四镇亡，几时拭却英雄泪。天心眷明犹未已，正统六十交郑氏。尔时遍地尽童谣，唱出草鸡而长耳。请缨终童廿一龄，雄心欲作中流砥。天子召觐拜明光，咫尺天颜大欢喜。恨朕无女可配卿，克用沙陀赐姓李。臣闻此语心骨酸，臣感此恩镌脾肝。臣心誓与国存亡，臣身往镇仙霞关。生憎太师粮不发，致使六军心胆寒。我武维扬赫斯怒，江南难唱公无渡。铤而走险择何能，且将金厦据两岛。涕泣六师闽广间，旗上罪臣大招讨。将军三尺六陈爷，纠桓直与施琅伍。更传一将躄甘辉，曾向敌国诛老虎。手提人头即虎头，秤来共斤三十五。此时兵势大纵横，舳舻衔尾窥崇明。瓜步风摇旌旆影，金焦水震鼓鼙声。先据南京次北京，藩主指日望中兴。天生对头梁化凤，掘城驱兵何倥偬。本来藩主号知兵，此日直作华胥梦。苦言不听甘将军，枉折将倾大厦栋。北来诸军飞渡江，聚而歼之齐一恸。弃甲于思辙已覆，制府独能斩总督。已亡八府县六三，大军何处扶日毂。昭烈势穷借荆州，荷兰何必非邦族。荷兰立国东又东，玉山一片与天通。将军蓦从天上下，髵鬓赭面走如风。鹿皮尽属汉家装，砖子城头日正红。永华先生细料理，为辟草莱诛荆杞。北至三貂南琅�，其间沃野几千里。虬髯暂作扶馀王，烈士壮士犹未已。忽然五丈落大星，作作光芒马枥惊。鲲身港外怒潮来，共说金冠人骑鲸。归东即逝前定数，军国长交世子经。世子承家仅守府，赖有国轩神与武。誓将义愤雪先王，摇唇鼓动三藩主。精忠既降吴尚诛，难拾明家一块土。可怜人事日催迁，从此天心难问焉。仅知王少好欺负，不悟艰难责立贤。说到克�横死处，杜鹃啼破夕阳烟。天朝窥衅诏讨逆，靖海须髯已如戟。蓝家招得好先锋，不待姚公为画策。娘妈宫前杀气横，刁斗无声江水碧。此时之势立不两，义士谈兵指其掌。祗为区区发数茎，五百从田本倔强。师昭不死牛头山，耿恭拜出甘泉涌。又兼西北一声雷，六月飓风静不响。舟师直迫鹿耳门，平时潮头六尺涨。君臣相顾泪涟洏，生死由人知不知。衔璧惟师安乐公，洛阳归无期。车声辚辚渡唐去，载将离恨过江湄。冀北天寒八月雪，凄凉长倚汉军旗。朝回丹凤门前立，又望扶桑日出时。从此朱家王气尽，了却输嬴一局棋。呜呼，东瀛水，万马奔。五妃墓，日黄昏。行人莫说当年事，只恐痴儿也断魂。庾信哀江南，侬今哀王孙。王孙，王孙，侬有歌，子欲闻。诸葛扶炎汉，蜀中之井不重熏。安石出东山，典午不能长为君。兴亡事，何足论。且蜡阮孚屐几两，且斟文举酒几尊。一眼觑破古今天，世上龙争虎斗于我如浮云。
送十二弟宗则之祥符教谕任
作者：吕宪曾
朝代：清

西风吹鸿雁，飞鸣过园林。嘹唳入我耳，凄凄动我心。我心胡为动，为言别弟昆。弟昆共一堂，吹篪和以埙。岁时联宴会，伏腊共明禋。礼貌无雕饰，性至情自真。中年纷仕宦，南北叹离群。忆昔同就传，受业有先民。戒我端趋向，教我以成人。悠悠四十年，玩愒负师恩。贤书虽滥厕，诗书气未深。子今为人师，德成必有邻。黉宫育才地，梁台多嘉宾。行矣敦教化，努力振斯文。以此勤职业，应知吾道尊。我行悲迟暮，宦迹等浮云。垂老仍墨绶，勇退是夙因。白头期聚首，天涯各爱身。
严子陵祠
作者：吕履恒
朝代：清

霜落秋城木叶丹，客星祠畔肃衣冠。故人无意骄同卧，天子何能屈一官。严濑江山空浩渺，原陵松柏自高寒。东都多少知名士，不及冥鸿一羽翰。
别杨贡士臣石
作者：吕履恒
朝代：清

江渚秋初至，山城日尚暄。临歧频驻马，将泪更闻猿。细故宜从众，澄心莫放言。椷通随道路，不厌往来烦。
天门行
作者：吕履恒
朝代：清

涧水奔山啮石根，逆流百折趋铁门。铁门山上垒培在，居民曰是陈公屯。瓦砾崩翻烧黔黑，荒冢草白天黄昏。犹传壬午世反侧，函谷关溃无完邑。我公陟巘辟巉石，率民坚守勿降贼。贼移檄文谓公语：弹丸区区何自苦？公挥炮石击贼军，双眦俱裂詈狗鼠。黄巾万众并牛力，飞镞满眼天地黑。累卵难支巢树倾，苍颠黄口遭刲磔。更张空弮无所惧，齿龈血颈僵不仆。同时哲嗣亦罹殃，遗民负土营双墓。吁嗟乎！天柱地维昔崩摧，金城铁瓮空崔嵬。北门锁钥堕燕蓟，上东门亦军延开。迎降倒戈满眼是，公独守死何雄哉！春来杜宇犹啼血，瓦棺不朽常山舌。落落青松三尺堆，常照嵩峰万古月。
孙大帝庙
作者：吕履恒
朝代：清

仲谋才志拟难兄，江左开基事竟成。仇国称臣缘底急，同盟归妹却相倾。南邦文武材何在，东鄂江山迹已更。惟有遗宫传避暑，古苔荒草对孤城。
宁乡坤元宫双松歌
作者：吕履恒
朝代：清

双松东西互为友，丹楹粉壁江声走。枝干排云入窈冥，萌蘖不知何代有。东株倚户半欹斜，满身苔藓生霜华。雷霆忽起蛟龙怒，掀翻鳞甲张爪牙。有时风静日移晷，青阴覆殿凉于水。元气茫茫混太清，幽丛寂寂栖神鬼。近西一株独正直，亭亭上出千峰碧。流膏入地似黄金，偃盖扶天荡白日。主人延客坐其侧，举杯不饮皆自得。与君同结岁寒心，随天自布阳春泽。嗟哉双松的的有根株，后万斯年仍不枯，蕣华朝菌胡为乎。
山海关
作者：吕履恒
朝代：清

天际重关虎豹扃，前瞻云树尚冥冥。山馀落日千峰紫，海泻遥空一气青。汉塞烽烟亭甓坏，秦城膏血土花腥。漫吟碣石东临句，绝代雄才敢乞灵。
新妇篇答雪堂
作者：吕履恒
朝代：清

习习堂前燕，弱羽讵能飞。仰视沧浪天，哺我黄口儿。新妇初来时，父母教礼仪。娩婉事君子，动止勤自持。入厨涤百器，夙兴夜寐迟。未知姑性情，便欲摅所思。一语违尊章，憔悴无光辉。君子为弥缝，大义终无亏。同心依所天，德音矢莫违。桑条明沃若，鶗鴂声欲展。提笼陌上行，盈盈衣露泫。伯姊念孤征，导我步凌缅。中心既绸缪，言笑亦游衍。三月采青蒿，四月簇黄茧。将为公子裳，区区效不腆。同居向三年，君忽被驱遣。不敢出中门，心与车轮转。凉秋八九月，木落枯蓬卷。不惜道里寒，终身事未蒇。舅姑祝悦康，儿女愿黾勉。君怀亮孔深，我绩日犹浅。海畔亦逢君，携手望高巘。衣裳非旧时，容色尚婉娈。皎日会东出，谷幽当自显。
新妇篇答雪堂·其一
作者：吕履恒
朝代：清

习习堂前燕，弱羽讵能飞。仰视沧浪天，哺我黄口儿。新妇初来时，父母教礼仪。娩婉事君子，动止勤自持。入厨涤百器，夙兴夜寐迟。未知姑性情，便欲摅所思。一语违尊章，憔悴无光辉。君子为弥缝，大义终无亏。同心依所天，德音矢莫违。
新妇篇答雪堂·其二
作者：吕履恒
朝代：清

桑条明沃若，鶗鴂声欲展。提笼陌上行，盈盈衣露泫。伯姊念孤征，导我步凌缅。中心既绸缪，言笑亦游衍。三月采青蒿，四月簇黄茧。将为公子裳，区区效不腆。同居向三年，君忽被驱遣。不敢出中门，心与车轮转。凉秋八九月，木落枯蓬卷。不惜道里寒，终身事未蒇。舅姑祝悦康，儿女愿黾勉。君怀亮孔深，我绩日犹浅。海畔亦逢君，携手望高巘。衣裳非旧时，容色尚婉娈。皎日会东出，谷幽当自显。
早发褒城
作者：吕履恒
朝代：清

旅客闻鸡早，征车发驿亭。江城摇落月，石栈出寒星。林启前村白，天回远岫青。七盘关下水，幽咽不堪听。
栈中
作者：吕履恒
朝代：清

九折征鞍一敝裘，壮游心曲在梁州。山当子午纵横处，水落褒斜日夜流。秦氏馀威碑字灭，汉家残烧石痕留。昔年义舍劳寻问，衰草寒烟见旅愁。
梁州
作者：吕履恒
朝代：清

蜀道天难上，梁州路已遥。岷嶓蟠北戒，江汉导南条。落日七盘岭，晴天万里桥。独留怀古意，歌哭未能销。
渔泛洪待家兄文启言怀
作者：吕履恒
朝代：清

簿领汾州去，长怀鄂渚遥。塞鸿淹次第，檐鹊望昏朝。纯吏家难称，顽民势易骄。何须悲雨雪，见晛自当消。
潼关用崆峒原韵吊孙司马
作者：吕履恒
朝代：清

汉京形胜枕雄关，指顾山川一掌间。地险半开函谷月，天青唯见首阳山。中官催战来何疾，司马挥戈去不还。万古黄河流血泪，春风惨淡旅人颜。
牛口谷
作者：吕履恒
朝代：清

虎头岩，牛口谷，山农斤斧入林木。取材为炭充官屋，命与豺虎争反覆。里胥坐门催军粟，箕敛斗会麦千斛，鸠声未已索食肉。终岁许许，不宁邦族，入门手足成皲瘃。皲瘃不足惜，担负入县，诘旦归来庤刍菽。老者谷死少者哭，为问哭者何所欲？愿地勿生山，山勿生木，不然宁葬豺虎腹。羡彼鳏寡与孤独，一身委壑，心无系属。
由龙泉寺西上观源所自出遂穷其胜
作者：吕履恒
朝代：清

飞雨吹绝壁，炎气为清和。泉源在木杪，空响何其多。缘险扪弱葛，出幽履垂萝。峰岭非一致，缅邈复逶迤。夐然至天表，云气如流波。阴阳屡昼夜，日月相荡摩。下视所来径，猿鸟几经过。心疑此宫观，结构非斧柯。不知初古人，何以栖岩阿。
留别汉南诸子
作者：吕履恒
朝代：清

白起城边草，年年怨别离。汉王台上月，夜夜照相思。歧路自兹去，故人何处期？涔淫数行泪，东尽汉江湄。
登龙门山
作者：吕履恒
朝代：清

禹门山色碧千寻，万古长祠夏德深。河自怀襄开草昧，人因疏凿重登临。风雷实见鱼龙气，云水虚涵天地心。不信沧溟难可到，桃花竹箭尚浮沈。
石楼
作者：吕履恒
朝代：清

石楼城郭山之坳，苦菜青青盈四郊。犬吠间从猿啸起，人烟时与山云交。阪田硗确不可井，高高下下随窟巢。城外通逵无轨迹，侧身半趾垂岩石。我车我马何为者，公家积贮相推覈。周官敛散本藏富，讵非补助为农食。况逢尧舜忧民时，忍令鼠饱我氓饥。明宰曰予请发之，权衡调剂仰台司。必从所请复奚疑，幸甚哉石楼虽瘠民不罢。
祖越寺至罗汉洞
作者：吕履恒
朝代：清

空山寂无声，钟磬自生响。宛转松石间，忽来云鸟上。筋骨未遑安，耳目已豁朗。岩腹正中穿，出入随俯仰。混沌谁开凿，玲珑非意想。仰视缥缈峰，天表撑一掌。其上有飞观，安能度袤广。自非餐霞人，邈然不可往。
秦州词
作者：吕履恒
朝代：清

嘉陵江水向西流，大散关南天正秋。一夜猿啼枫叶落，征人十万下秦州。
荆山
作者：吕履恒
朝代：清

玉蕴山辉自有期，匹夫眩璧罪何辞。那知太璞元来贵，不在连城互易时。
荆州怀古
作者：吕履恒
朝代：清

尝思痛饮读《离骚》，万古伤心在二毛。《风》《雅》以还兼正变，怀襄之□独忧劳。同官已妒能文宠，弟子犹传和曲高。此日九原难可作，东门隐隐见蓬蒿。
蓟门杂咏
作者：吕履恒
朝代：清

景物川原里，间关岁月中。官榆丛自碧，山杏远能红。沙壅桓侯垒，云封尧母宫。不逢燕赵士，歌哭为谁雄。邯郸春欲尽，杨柳不堪攀。花落丛台驿，人归洺水关。存亡输白璧，厮养弃朱颜。卓荦观千载，生涯有故山。
蓟门杂咏·其一
作者：吕履恒
朝代：清

景物川原里，间关岁月中。官榆丛自碧，山杏远能红。沙壅桓侯垒，云封尧母宫。不逢燕赵士，歌哭为谁雄。
蓟门杂咏·其二
作者：吕履恒
朝代：清

邯郸春欲尽，杨柳不堪攀。花落丛台驿，人归洺水关。存亡输白璧，厮养弃朱颜。卓荦观千载，生涯有故山。
言诗
作者：吕履恒
朝代：清

唐虞有赓歌，言志始为诗。浑噩元化里，包匦理无遗。饮食以为质，采色安所施。有娀既以衰，文质将析离。周《雅》启其钥，楚《骚》荡其涯。役精实有物，云表发高思。苏李缀遗响，齐梁多芜辞。卓哉栗里子，清真乃得之。杜陵忠厚人，情深文亦奇。奈何李供奉，独赏谢玄晖？
许由冢
作者：吕履恒
朝代：清

青山顶上一孤丘，俯视陶唐十二州。偶使人间知姓字，遂教颍水涴清流。
野望
作者：吕履恒
朝代：清

子真谷口云初霁，白起城边雨乍收。万里涛声来汉水，一天霜叶下梁州。他乡风俗重阳晚，故国音书旅雁秋。人事寂寥裘敝尽，寒砧莫遣近高楼。
金川门咏史
作者：吕履恒
朝代：清

金川北望日黄昏，闻道燕师入此门。不见古公传季历，只知太甲是汤孙。风雷岂为鸱鸮变，江汉难招杜宇魂。南渡降旗何面目，西山省恨旧乾坤。
长歌行送友人游太梁
作者：吕履恒
朝代：清

君不见秦川客子旷世之逸才，吟诗百篇酒百杯。但见饮尽市中酒，不知诗似黄河天上来。瀚海鹏飞蔽日月，龙门鳣起随风雷。华岳三峰在脚底，蹴踏万里昆仑摧。三光不舒神鬼怒，帝命文鬼施禁锢。极之所往吾道穷，东西南北游何处？洛阳古都会，才子如星布。贾谊长沙死，苏秦燕国去。后来者谁可与言，东里之颦邯郸步。我生在穷谷，白首事章句。与君相逢松石陬，感君却扇一回顾。婕妤羞见邢夫人，低头下泣不敢妒。我织流黄，君织纨素，五色为章，不如衣故。思公子兮未敢言，怨美人兮恐迟暮。浮沉谁许青云交，莫问悠悠彼行路。以兹倾倒忘饥渴，欢娱过景参商阔。千里相思共秋月，明明在天何可掇。惟有春风知我心，一夕吹君来颍阴。颍阴西望乡关远，白云无际山沉沉。箕山之巅，大嵬之岑，芳草清和，夏木萧森，可以与君握手而登临。胡为杖策大梁去，别恨还同河水深。况复今日人间世，朱亥侯嬴不得意。但饮千钟醽醁酒，莫问十年不平事。解我囊，治君装，薜荔衣，芰荷裳。浩然气吐青天上，下视俗物都茫茫。朽腐神奇亦何常，绵绣文章皆秕糠，水云山木生光芒。长歌歇，天苍苍。
听蓼庵处士弹汉宫秋
作者：吕师濂
朝代：清
体裁：古风

雪云垂幕风飕飂，天荒地老客倦游。多君开手抚玉轸，凄清弹出《汉宫秋》。初如洞庭下木叶，复如滟滪泻寒流。得无酒徒击别筑，得无嫠妇泣孤舟。又疑猿啼向空谷，又疑雁叫落高楼。借问此曲声何悲，令我忽忆国破时。先帝有琴曰翔凤，玉熙宫里常携随。时当中秋开夕宴，袁妃敛衽弹《关雎》。意静指闲人月下，商流羽激声云飞。星河斜度仙人掌，鸾鹤齐鸣百子池。玉槃进酒葡萄暖，一挥再鼓天颜怡。须臾寇盗肆窃发，衣宵食旰筹征伐。无复重闻《金缕衣》，何曾还对丝桐月。翔凤无端霹雳鸣，朱弦一一如刀截。至尊惨澹竟攒眉，宫妾惊惶群吐舌。事在甲申春之初，传其说者中涓吴。不道三月十九日，乾翻坤陷龙鼎湖。峄阳之桐识治乱，八音遏密钟虚换。金枝玉叶坐彫残，凤尾谁怜应出爨。吾民从此忆薰风，师旷师襄逐断蓬。臣本恨人闻苦调，依稀泪带甲申红。翔凤而今安在哉，手琴囊锁亦休开。亟须满饮三百杯，将愁遣去无使来。
广陵冶春词和阮亭先生
作者：吕师濂
朝代：清
体裁：七言绝句

寒食笼烟惹恨时，河山依旧对芳卮。欢人莫上梅花岭，丞相坟前叫子规。
御香歌
作者：吕师濂
朝代：清
体裁：古风

阳羡才子陈其年，逢我淮南之崇川。此时天意欲舞雪，狼山五点凝寒烟。冻柳僵梅浑未放，约上扬州腰无缠。陈也擎出金银颗，珠圆玉滑纷盘旋。误疑海上不死药，服之或可求神仙。那识此是都梁属，薰衣隔月香犹黏。世庙宠赐顾冢宰，公孙好事今夸传。试焚一丸消懑闷，幽兰丛桂围当筵。载焚一丸解烦渴，滋喉溢齿将流涎。火球半烬篆烟绿，凤凰仿佛翻云端。洵为天下难得物，玉蕤石叶浪值钱。忆昔吾祖参庙谋，中安外攘功名优。纶扉劳瘁十三载，始蒙予告林中投。复赐黄金营甲第，恩深养老娱春秋。谁酿西陲炽妖火，未央长乐俄荒丘。群盗纵横鬼昼哭，青毡旧物鲜遗留。佣书糊口岂得已，真惭弗克承箕裘。请将余香一一收，畏闻往事先生休。我今从此学锄耰，污邪蕃熟满车篝。衣食之外无他求，呜呼芳草实贻王孙羞。
早发姑苏
作者：吕师濂
朝代：清
体裁：七言绝句

放舸金阊晓露晞，霸图怀古欲沾衣。城边不见要离冢，草上低看黄蝶飞。
简邵村并烦致意楼岗令兄
作者：吕师濂
朝代：清
体裁：古风

绝塞得生还，修髯惊半白。当年骢马声，道路犹藉藉。初逢廿四桥，飞觞弄秋月。重晤苴兰城，裁绡画奇石。堆垛硬于冰，嫣润柔无骨。气势欲飞翔，风烟恍出没。米颠首必稽，李广弓思射。捣鍊可补天，煮餐或拔宅。临池饶媚姿，得句果秀发。自君返白门，屈指岁一隔。从来旷达人，只抱林泉癖。倡和况元方，足以乐晨夕。为予道相思，穷愁今更剧。
老柏行
作者：吕师濂
朝代：清

太华之柏高十丈，我来避暑坐相向。骨硬皮坚势矗天，何异杰士老益壮。依崖逼水郁如轮，一枝斜放惊心魂。初疑绿凤衔花舞，再怪苍龙挟雨喷。天之产物各有说，柏也槎丫耐冰雪。不同桃柳斗先春，爱与松筠敦晚节。闻尔植自沐黔宁，雅共衣冠际太平。叶上常呈甘露瑞，枝头曾见彩云生。半壁河山盟带砺，家家歌舞风前醉。雨旸时若燥湿宜，草木都沾天子惠。从经兵燹变风雷，琪树琼葩付劫灰。婆娑翠色还我恙，惹我灵光鲁殿哀。昔日孔明庙前有，杜陵野老悲歌久。今朝何事到山中，逢尔如逢岁寒友。要知造化岂敢私，栋梁之用须待时。翻愁材大人偏弃，借问工师知不知。
老柏行
作者：吕师濂
朝代：清
体裁：古风

太华之柏高十丈，我来避暑坐相向。骨硬皮坚势矗天，何异杰士老益壮。依崖逼水郁如轮，一枝斜放惊心魂。初疑绿凤衔花舞，再怪苍龙挟雨喷。天之产物各有说，柏也槎桠耐冰雪。不同桃柳斗先春，爱与松筠敦晚节。闻尔植自沐黔宁，雅共衣冠际太平。叶上常呈甘露瑞，枝头曾见彩云生。半壁河山盟带砺，家家歌舞风前醉。雨旸时若燥湿宜，草木都沾天子惠。从经兵燹变风雷，琪树琼葩付劫灰。婆娑翠色还我恙，惹我灵光鲁殿哀。昔日孔明庙前有，杜陵野老悲歌久。今朝何事到山中，逢尔如逢岁寒友。要知造化岂敢私，栋梁之用须待时。翻愁材大人偏弃，借问工师知不知。
苴兰送春
作者：吕师濂
朝代：清
体裁：七言绝句

五华寺上散斜晖，怕向江头看翠微。多事莫如双燕子，还衔春色故宫飞。
赠宗先达半隐先生
作者：吕师濂
朝代：清

耆旧今谁在，吾宗叔父行。文教天下读，史故井中藏。蓑笠辞三聘，琴樽促半床。非熊空有梦，安稳钓溪璜。天半峨眉雪，从瞻地望高。寒侵苏武节，光助吕虔刀。六月冰如玉，千岩松作涛。结庐尘不到，猿鹤自周遭。小子飘零久，羞归总故乡。无才应哭路，多事悔浮湘。浪说依刘表，空思绣孟尝。不如仍麴糵，日日竹林狂。
赠宗先达半隐先生·其一
作者：吕师濂
朝代：清
体裁：五言律诗

耆旧今谁在，吾宗叔父行。文教天下读，史故井中藏。蓑笠辞三聘，琴樽促半床。非熊空有梦，安稳钓溪璜。
赠宗先达半隐先生·其三
作者：吕师濂
朝代：清
体裁：五言律诗

小子飘零久，羞归总故乡。无才应哭路，多事悔浮湘。浪说依刘表，空思绣孟尝。不如仍曲糵，日日竹林狂。
赠宗先达半隐先生·其三
作者：吕师濂
朝代：清

小子飘零久，羞归总故乡。无才应哭路，多事悔浮湘。浪说依刘表，空思绣孟尝。不如仍麴糵，日日竹林狂。
赠宗先达半隐先生·其二
作者：吕师濂
朝代：清
体裁：五言律诗

天半峨眉雪，从瞻地望高。寒侵苏武节，光助吕虔刀。六月冰如玉，千岩松作涛。结庐尘不到，猿鹤自周遭。
？山顶上度重阳节
作者：吕师濂
朝代：清

望中楼阁似仙家，徙倚浑疑泛渚槎。爱暖柳条依旧叶，避寒梅子尽情花。不韦城上长含雾，诸葛祠前烂吐霞。去岁登高无此景，且抛乡思醉天涯。吴越如今霜桕肥，炎方且得缓寒衣。但违吾土登楼倦，欲笑参军落帽非。客重屠沽投臭味，秋谁瘦健向庭闱。东来一片伤心雁，恐有乡书莫即飞。
𨹁山顶上度重阳节·其一
作者：吕师濂
朝代：清
体裁：七言律诗

望中楼阁似仙家，徙倚浑疑泛渚槎。爱暖柳条依旧叶，避寒梅子尽情花。不韦城上长含雾，诸葛祠前烂吐霞。去岁登高无此景，且抛乡思醉天涯。
𨹁山顶上度重阳节·其二
作者：吕师濂
朝代：清
体裁：七言律诗

吴越如今霜桕肥，炎方且得缓寒衣。但违吾土登楼倦，欲笑参军落帽非。客重屠沽投臭味，秋谁瘦健向庭闱。东来一片伤心雁，恐有乡书莫即飞。
鹄矶示现
作者：吕帝圣迹纪要
朝代：清
体裁：七言绝句

三生石畔殷殷望，太白亭前款款行。春色不知何处去，空馀皓首说幽情。
观虎跑泉
作者：吕干云
朝代：清

春风习习天始晴，山光四照芙蓉城。诗人宁许俗务萦，寻幽访古不计程。来兹定陵疑蓬瀛，白云野鹤频相迎。一泓遥隔闻铮铮，峰回渐讶琴筑声。高僧飞锡人鬼惊，当年伏虎不使行。虎跑泉出旧得名，须知犹异不日成。泠泠至今千载清，光涵万象常自明。相看彻底如晶瑩，久之渐觉移我情。从人共结物外盟，吾侪如鸟求友生。新诗自己还自鸣，阳崖阴岭茶始萌。古刹幸有三足铛，清腴不减烹琼英。山僧为之四座倾，俗肠尽涤忘利名。尘缘自觉浮云轻，清风两腋时时生。满怀清气何所营，中泠第一有定评。斯泉流品应可赓，爱之不敢濯我缨。他年来此筑两楹，沧浪一勺谁能争。
观虎跑泉
作者：吕干云
朝代：清
体裁：古风

春风习习天始晴，山光四照芙蓉城。诗人宁许俗务萦，寻幽访古不计程。来兹定陵疑蓬瀛，白云野鹤频相迎。一泓遥隔闻铮铮，峰回渐讶琴筑声。高僧飞锡人鬼惊，当年伏虎不使行。虎跑泉出旧得名，须知犹异不日成。泠泠至今千载清，光涵万象常自明。相看彻底如晶莹，久之渐觉移我情。从人共结物外盟，吾侪如鸟求友生。新诗自己还自鸣，阳崖阴岭茶始萌。古刹幸有三足铛，清腴不减烹琼英。山僧为之四座倾，俗肠尽涤忘利名。尘缘自觉浮云轻，清风两腋时时生。满怀清气何所营，中泠第一有定评。斯泉流品应可赓，爱之不敢濯我缨。他年来此筑两楹，沧浪一勺谁能争。
挽旌节高母二十四韵
作者：吕庄颐
朝代：清

列女添薪传，骚坛续旧辞。地因梁案著，名共柳丸垂。闻昔缡初结，相依日正迟。盐齑儒素味，栉纵大家仪。世忽桑田改，人惊堠火驰。弃繻知己矣，击楫怅何之。济否重吾力，行乎仗子随。断魂啼杜宇，归梦绝隃糜。发署凭谁解，城崩未可期。牛衣零独泪，马革失双尸。镜破鸾悲影，巢空燕认丝。余生惟十指，惜死为诸儿。芝砌看三秀，萱堂借一枝。移忠仍作孝，以母却兼师。荻画钩如铁，羊埋舌在瓷。挽车桓氏妇，扃户狄家姨。菽水贫堪辨，兰膏读自支。誉推元季并，节表郝钟宜。此父还生此，斯人不愧斯。夜台云寂寂，华表鹤翨翨。薤露歌难挽，冰霜报有时。清风江上岭，明月井边祠。岂羡鸳鸯冢，偏须常棣碑。赋诗遥再拜，酬酒问秋湄。
秋夜
作者：吕庄颐
朝代：清

帘外霜高细草平，架头风起一编横。琼筵坐月人何处，侍史天香夜几更。鼠落空梁余鬼气，虫吟旧砌得诗声。烛龙未解多愁字，又到秋天不肯明。
挽任兰生公
作者：吕懋深
朝代：清
体裁：联

年前忽叹袁文诚，竟成语谶；地下若逢英果敏，无愧生平。
天台远眺
作者：吕成家
朝代：清

突兀天台耸碧空，恰宜远眺辨西东。放开眼界群峰小，展扩襟怀万派通。半幅云笺封远岫，一行雁字窎秋风。登临逸兴游仙景，缥缈虚无一望中。
太武樵歌
作者：吕成家
朝代：清

回环太武迥嵯峨，樵采行行唱浩歌。韵绕高峰流旷野，声喧绝壑度平坡。檐头日暮孤云伴，林外烟晴一鸟过。最好澎山饶逸兴，重开仙曲奏如何。
奎壁联辉
作者：吕成家
朝代：清

遥瞻奎壁应天文，一带联辉岛屿分。港有藏珠同焕烂，澳还韫玉共缤纷。依稀斗柄移芳甸，彷佛星垣接瑞云。形势漫论相仿处，地灵人杰正堪云。
案山渔火
作者：吕成家
朝代：清

群峰环绕案山横，点点渔灯一望平。沙际谁为垂钓者，江干独有羡鱼情。还看岚气分仍合，旋讶珠胎暗复明。搔首几曾清眼界，虚涵夜月喜相迎。
次吴厅尊留别原韵
作者：吕成家
朝代：清

琴鹤翛然雅化存，口碑舆诵满荒村。去时留得鱼悬屋，一棹清风到鹿门。力挽回澜不敢狂，人耕绿野水云乡。为霖已慰苍生望，白露苍葭天一方。
次吴厅尊留别原韵·其一
作者：吕成家
朝代：清

琴鹤翛然雅化存，口碑舆诵满荒村。去时留得鱼悬屋，一棹清风到鹿门。
次吴厅尊留别原韵·其二
作者：吕成家
朝代：清

力挽回澜不敢狂，人耕绿野水云乡。为霖已慰苍生望，白露苍葭天一方。
澎湖八景
作者：吕成家
朝代：清

天台胜景足凝眸，奎壁联辉接斗牛。雾起香炉迷古渡，霞飞西屿灿芳洲。龙门浪涌蛟宫幻，虎井渊澄蜃室浮。夜静案山渔火近，更闻太武白云讴。
登八罩天台山
作者：吕成家
朝代：清

天台缥缈快登临，八罩群峰第一岑。东顾台阳朝日近，西瞻厦岛暮云深。无边玉宇空中见，不尽沧波眼底寻。刘阮风流如可接，遥从海外发高吟。
虎井屿观海中沈城
作者：吕成家
朝代：清

如何渊底立坚城，可是沧桑几变更。寂寞山河沈旧恨，屏藩海国值时清。难寻危堞千层砌，犹见颓垣一片倾。我欲燃犀来照取，骊龙颔下探晶瑩。
虎井屿观海中沈城
作者：吕成家
朝代：清
体裁：七言律诗

如何渊底立坚城，可是沧桑几变更。寂寞山河沈旧恨，屏藩海国值时清。难寻危堞千层砌，犹见颓垣一片倾。我欲燃犀来照取，骊龙颔下探晶莹。
虎井澄渊
作者：吕成家
朝代：清

屹立崔嵬似虎眠，纡回玉井见澄渊。鱼梭细织波间练，豹管遥窥泂里天。水面螺纹风一缕，江心镜影月千川。危峰泻出源流远，祗觉虚涵上下连。
西屿落霞
作者：吕成家
朝代：清

远浦夕阳一屿西，锦霞流影与山齐。千重绮布天边幔，五彩裳拖海上霓。孤鹜斜飞横碧渚，轻艭稳渡拟丹梯。遥瞻暮霭添诗思，好把云笺綵笔题。
青螺吸露
作者：吕成家
朝代：清

玉露如膏甘欲流，青螺吸罢醉悠悠。匀圆润泻珠千斛，滑腻浓添雪一瓯。翠岫玲珑头髻现，苍烟点缀指纹浮。高峰最上檠霄汉，好把琼浆滴滴收。
香炉起雾
作者：吕成家
朝代：清

怪石当年列画图，天然形势拟香炉。轻笼薄雾浓还淡，细篆微烟有若无。文豹潜藏看隐约，腾蛇吞吐认模糊。欲知兽炭频添处，有客吟诗正撚须。
龙门鼓浪
作者：吕成家
朝代：清

胜迹龙门旧有名，千层雪浪认分明。金鳌吞吐波涛壮，白马奔腾昼夜鸣。响答松篁风一席，喧和雷鼓月三更。且看河鲤乘风去，声价应知十倍荣。
绮罗香·次外见寄韵
作者：吕承娧
朝代：清

几日东风，流光暗度，又是春韶情味。柳色青青，隐映碧桃开未。刚社燕、啄遍芹泥，渐粉蝶、暗销香腻。诉春愁，恰恰莺啼，望人长向翠楼倚。无聊花下独自，对著斜风细雨，游丝轻曳。不定阴晴，酿做恼人天气。扶彩袖、红泪空收，对清波、素书谁寄。愿征人、莫惜轮蹄，那须锦词费。
汉宫春·风雨不寐有作
作者：吕承婍
朝代：清

底事抛人，看锦帆瞥过横塘。侬是萱帏作伴，雁序成行。团圞坐话，算原来、未解凄凉。遥怜有、青衫倦客，今番怎奈昏黄。何况萧萧暮雨，恁无情做作，急洒春江。几曾拥衾，独自消受银缸。可能成梦，梦成时、定绕红窗。好分付、浓云淡日，晓来放点晴光。
瑶花·雾淞
作者：吕承婍
朝代：清
体裁：词

吹帘风峭，树树玲珑，搅絮痕多少。曈曈日上，薄雾捲、放出碧天晴皎。黏枝缀叶，认玉蕊、珠光相照。算等闲、妆点园林，便做花看都好。凌寒瘦影亭亭，想冷绝青娥，描来粉稿。梅花香沁，隐约处、自有仙灵飘渺。争禁摇落，似镜里、春人易老。恰惜他、不耐东风，一霎和云收了。
挽张之洞联
作者：吕承源
朝代：清
体裁：联

为中兴定策，力举全球区画，如公真是补天以石；与上圣齐年，悲深端木衰颓，恨我不能筑室于场。
挽张之洞联
作者：吕承源
朝代：清
体裁：联

算衮衮台端，公真特出，前无古，后无今，赤手能扶此洪荒以来万难堪之危局；叹依依门下，我即菲材，受知深，相知早，扪心何敢用平常所立三不朽为谀词。
挽张之洞联
作者：吕承源
朝代：清
体裁：联

问先后替人谁，梦梦天心，一老不遗，三强未服；为眼底苍生哭，潸潸雪涕，公谊如此，私恩奈何。
书警
作者：吕敦礼
朝代：清

烟月扬州小景开，繁华净尽劫燃灰。却云仓葛怀忠烈，翻是黄巾酿祸胎。狐鼠城中随昼现，腥臊海气趁潮来。旧时官舫停桡处，战舰横江画角哀。壮丽神京数百年，衣冠解体忽戎旃。杞人忧极天无补，精卫冤深海莫填。寂寞六宫鸣野雉，阴沉九庙锁烽烟。黄金台畔兴亡感，洒泪长思乐毅贤。玉殿垂帘三十秋，当年坤德奠神州。洗兵曾挽长江水，逆浪翻生大海愁。松杏山河皆破碎，黍禾宫阙入歌讴。灞陵西去凭回首，目极燕云暗未收。
书警·其一
作者：吕敦礼
朝代：清
体裁：七言律诗

烟月扬州小景开，繁华净尽劫燃灰。却云仓葛怀忠烈，翻是黄巾酿祸胎。狐鼠城中随昼现，腥臊海气趁潮来。旧时官舫停桡处，战舰横江画角哀。
书警·其三
作者：吕敦礼
朝代：清
体裁：七言律诗

玉殿垂帘三十秋，当年坤德奠神州。洗兵曾挽长江水，逆浪翻生大海愁。松杏山河皆破碎，黍禾宫阙入歌讴。灞陵西去凭回首，目极燕云暗未收。
书警·其二
作者：吕敦礼
朝代：清
体裁：七言律诗

壮丽神京数百年，衣冠解体忽戎旃。杞人忧极天无补，精卫冤深海莫填。寂寞六宫鸣野雉，阴沉九庙锁烽烟。黄金台畔兴亡感，洒泪长思乐毅贤。
哀鸿篇
作者：吕敦礼
朝代：清

我闻造化本无私，一物亦荷覆载慈。如何今日随阳鸟，嗷嗷遍野常苦饥。呼群日暮声悽恻，北望风烟迷故国。欲向丹山朝凤凰，羽毛摧落飞无力。寒鸦冻雀共相怜，缩颈徘徊集中泽。伤心枵腹啼向人，但诉稻粱谋未得。秋山摇落秋江寒，念汝岂独一饱难。风云惨澹鹰隼击，窃恐性命危不安。况乃朱门臭败肉，手尚弯弓腰箭镞。少年百步诩穿杨，沙渚衔芦何处伏。生计萧条起杀机，哀哉六翮将安归。云天万里愁无限，客里西风泪满衣。
壬寅1902九月十五夜同栎社诸子莱园置酒
作者：吕敦礼
朝代：清

相见岁能几，相逢且尽欢。空山猿叫夜，高阁客凭栏。白露吟边落，黄花醉里看。不须愁烛短，明月出云端。
大墩新建府城
作者：吕敦礼
朝代：清

村墟疏落认新城，平野荒芜接太清。细草常缘官堠长，閒花多傍女墙生。月明尚少楼台影，日暮初添鼓角声。父老衣冠存太朴，大成殿畔事春耕。
客雾峰与痴仙幼春祝澄夜话作
作者：吕敦礼
朝代：清

东坡好说鬼，同甫善谈兵。座中无张果，我辈饶舌争。文章订得失，议论骋纵横。忽如银河泻，忽如莲花生。既有扪虱概，复著雕龙声。嗟我二三子，胸中何不平。世事漠无关，居然置喙鸣。送凉微雨滴，彻夜短檠擎。窗外鸡谈助，壁间虫语应。偃仰一斗室，啼笑百态并。嵚奇历落处，尔汝俱忘形。
寄怀林仲衡内弟
作者：吕敦礼
朝代：清

吴江游子动乡思，征棹归来话乱离。北向孤鸿啼避弋，南飞乌鹊怨无枝。膏腴旧业田存砚，兵燹馀生鬓欲丝。十载还家辽海鹤，行装惟剩一囊诗。
对酒用太白韵
作者：吕敦礼
朝代：清

长绳难系日，鞭石难渡海。悠悠忽百年，神仙又安在。富贵不足慕，掣电闪光彩。金石变坚贞，沧桑亦迁改。买醉有青钱，不饮将谁待。善恶亦同归，岁月去不来。世网苦缠人，谁能摆脱开。十千沽美酒，与君倾尊罍。取乐艳阳时，莫待霜雪催。百年能几何，奄忽入泉台。累累道旁冢，日暮飞尘埃。君看古昔人，于今安在哉。
感怀次邱仙根工部粤台秋唱原韵
作者：吕敦礼
朝代：清

竹帛书勋愿莫酬，一衿萧瑟冷经秋。英雄割据争蜗角，世态炎凉幻蜃楼。北伐单于闻失道，南征荆楚报沉舟。中兴家国多戎马，垂死馀悲记陆游。十年晦朔异中华，寥落荒城宿晚鸦。童丱已乘徐福舶，使星无复博望槎。筹边枉费屯田策，弃地浑如大漠沙。遗老尚存思旧泽，崦嵫日暮奈西斜。板荡乾坤值播迁，燕都鼎沸热纷然。萧条辇路鸣班马，呜咽宫梧泣暮蝉。复霸文公无雉得，要盟郑伯有羊牵。关门柳色摇青处，小驻銮舆感昔年。罢停科举陋浮词，海上琴音是我师。绝域张骞新凿空，诸生何武漫称诗。争攻孔教戈操室，一染欧风气吐蜺。学界盛衰关国运，中原北望寄幽思。高飞远避北山罗，匿迹销声计转多。文武衣冠非曩昔，乡关岁月易蹉跎。丛残黄卷閒披读，憔悴青衫自放歌。数亩荒园栖遁久，神驹局促志难磨。矍铄何人老据鞍，抟风一击落霜翰。只知纸上谈兵易，那觉军前却敌难。恨海尾闾波未泄，穷边瓯脱地非宽。廉颇李牧何时出，朔漠秋高杀气寒。去岁沈阳战衅开，从军万卒入泉台。江山暗坠他人手，烽火重燃未死灰。历代寝门灵尽泣，旁观壁上将谁才。辽河流水声呜咽，壮丽皇都没草莱。酷爱风流阮步兵，呼僮沽酒破愁城。鲸波历历平何日，鲲岛茫茫寄此生。乱后家山沦异域，时艰朝野拥虚声。一身自笑如王猛，晋室倾心最有情。
感怀次邱仙根工部粤台秋唱原韵·其一
作者：吕敦礼
朝代：清
体裁：七言律诗

竹帛书勋愿莫酬，一衿萧瑟冷经秋。英雄割据争蜗角，世态炎凉幻蜃楼。北伐单于闻失道，南征荆楚报沉舟。中兴家国多戎马，垂死馀悲记陆游。
感怀次邱仙根工部粤台秋唱原韵·其七
作者：吕敦礼
朝代：清
体裁：七言律诗

去岁沈阳战衅开，从军万卒入泉台。江山暗坠他人手，烽火重燃未死灰。历代寝门灵尽泣，旁观壁上将谁才。辽河流水声呜咽，壮丽皇都没草莱。
感怀次邱仙根工部粤台秋唱原韵·其三
作者：吕敦礼
朝代：清
体裁：七言律诗

板荡乾坤值播迁，燕都鼎沸热纷然。萧条辇路鸣班马，呜咽宫梧泣暮蝉。复霸文公无雉得，要盟郑伯有羊牵。关门柳色摇青处，小驻銮舆感昔年。
感怀次邱仙根工部粤台秋唱原韵·其二
作者：吕敦礼
朝代：清
体裁：七言律诗

十年晦朔异中华，寥落荒城宿晚鸦。童丱已乘徐福舶，使星无复博望槎。筹边枉费屯田策，弃地浑如大漠沙。遗老尚存思旧泽，崦嵫日暮奈西斜。
感怀次邱仙根工部粤台秋唱原韵·其五
作者：吕敦礼
朝代：清
体裁：七言律诗

高飞远避北山罗，匿迹销声计转多。文武衣冠非曩昔，乡关岁月易蹉跎。丛残黄卷閒披读，憔悴青衫自放歌。数亩荒园栖遁久，神驹局促志难磨。
感怀次邱仙根工部粤台秋唱原韵·其八
作者：吕敦礼
朝代：清
体裁：七言律诗

酷爱风流阮步兵，呼僮沽酒破愁城。鲸波历历平何日，鲲岛茫茫寄此生。乱后家山沦异域，时艰朝野拥虚声。一身自笑如王猛，晋室倾心最有情。
感怀次邱仙根工部粤台秋唱原韵·其六
作者：吕敦礼
朝代：清
体裁：七言律诗

矍铄何人老据鞍，抟风一击落霜翰。只知纸上谈兵易，那觉军前却敌难。恨海尾闾波未泄，穷边瓯脱地非宽。廉颇李牧何时出，朔漠秋高杀气寒。
感怀次邱仙根工部粤台秋唱原韵·其四
作者：吕敦礼
朝代：清
体裁：七言律诗

罢停科举陋浮词，海上琴音是我师。绝域张骞新凿空，诸生何武漫称诗。争攻孔教戈操室，一染欧风气吐蜺。学界盛衰关国运，中原北望寄幽思。
有感
作者：吕敦礼
朝代：清

鼠伏蛇行赋性偏，公门一入似登天。藉来权势蜂留毒，贪到金银蚁慕膻。故向愚蒙生慢骂，暗从长吏乞哀怜。分明保卫黎元计，鸡犬闾阎莫晏然。鹬蚌纷纷事斗争，渔人中有利堪营。讼兴鼠雀冤难解，失较鸡虫橐尽倾。手善指挥持上下，心存乾没擅刑名。暴秦朝野风浇薄，鲁国奇男望再生。
有感·其一
作者：吕敦礼
朝代：清
体裁：七言律诗

鼠伏蛇行赋性偏，公门一入似登天。藉来权势蜂留毒，贪到金银蚁慕膻。故向愚蒙生慢骂，暗从长吏乞哀怜。分明保卫黎元计，鸡犬闾阎莫晏然。
有感·其二
作者：吕敦礼
朝代：清
体裁：七言律诗

鹬蚌纷纷事斗争，渔人中有利堪营。讼兴鼠雀冤难解，失较鸡虫橐尽倾。手善指挥持上下，心存乾没擅刑名。暴秦朝野风浇薄，鲁国奇男望再生。
栎社开雅集适抱病不得赴怅怅赋此寄呈列位粲正
作者：吕敦礼
朝代：清

空斋卧病雨潇潇，虚负诸君折柬招。芳杜欲搴应恨晚，羽觞重泛岂云遥。踪如萍水多离合，身似林柯半谢凋。各自呻吟谈笑处，一樽风月黯魂销。
桃花扇题词
作者：吕敦礼
朝代：清

血点斑斑扇底描，桃花人面总魂销。夷门公子真憔悴，演出兴亡事一朝。舞衫歌扇话南朝，兵气销沉粉黛娇。一局残棋明社稷，千秋评论付渔樵。
桃花扇题词·其一
作者：吕敦礼
朝代：清

血点斑斑扇底描，桃花人面总魂销。夷门公子真憔悴，演出兴亡事一朝。
桃花扇题词·其二
作者：吕敦礼
朝代：清

舞衫歌扇话南朝，兵气销沉粉黛娇。一局残棋明社稷，千秋评论付渔樵。
槟榔
作者：吕敦礼
朝代：清

箨解霜风实结成，一枚入口异香生。脆如小范齑才断，嚼出宫商角徵声。
次韵和幼春内弟岁暮感怀
作者：吕敦礼
朝代：清

浩浩烟尘未有涯，蹉跎身世两堪嗟。栖迟我喜容蜗角，形胜人争错犬牙。半载篱边交傲菊，三春海上泛归槎。号寒更比虫吟苦，怕听城头动暮笳。自作萧萧天籁鸣，伤时有语使人惊。俱焚玉石昆岗火，尽化沙虫穆满兵。马渡河流冰未合，乌啼城角月分明。遗民旧主恩情在，北望幽燕百感生。著书经世忝非才，且舞斑衣学老莱。亲在客心寒似水，家贫酒债避无台。马牛随处供呼应，鸥鹭忘机任去来。骨肉情深时态薄，漫将人事费量猜。书剑平生快远游，携家昔日别林邱。兵戈客动思乡感，驽马才无壮志酬。山水鲤城千里梦，风波鲲海一身愁。沧桑事变归来后，寄傲郊坰屋似舟。痴客遨游意气横，论交四海弟兼兄。情怀艳屈同芳宋，词藻研都又鍊京。老去名山携笠屐，归来小隐笑公卿。逋仙梅鹤孤山畔，吟罢新诗课种粳。不群鸣鹤与翔鸾，年少雄才抵海宽。感事泪多盈把下，消寒吟苦拥衾单。五常时下声名擅，二阮林中唱和难。我本论婚同卫霍，阳春听罢未能弹。
次韵和幼春内弟岁暮感怀·其一
作者：吕敦礼
朝代：清
体裁：七言律诗

浩浩烟尘未有涯，蹉跎身世两堪嗟。栖迟我喜容蜗角，形胜人争错犬牙。半载篱边交傲菊，三春海上泛归槎。号寒更比虫吟苦，怕听城头动暮笳。
次韵和幼春内弟岁暮感怀·其三
作者：吕敦礼
朝代：清
体裁：七言律诗

著书经世忝非才，且舞斑衣学老莱。亲在客心寒似水，家贫酒债避无台。马牛随处供呼应，鸥鹭忘机任去来。骨肉情深时态薄，漫将人事费量猜。
次韵和幼春内弟岁暮感怀·其二
作者：吕敦礼
朝代：清
体裁：七言律诗

自作萧萧天籁鸣，伤时有语使人惊。俱焚玉石昆岗火，尽化沙虫穆满兵。马渡河流冰未合，乌啼城角月分明。遗民旧主恩情在，北望幽燕百感生。
次韵和幼春内弟岁暮感怀·其五
作者：吕敦礼
朝代：清
体裁：七言律诗

痴客遨游意气横，论交四海弟兼兄。情怀艳屈同芳宋，词藻研都又鍊京。老去名山携笠屐，归来小隐笑公卿。逋仙梅鹤孤山畔，吟罢新诗课种粳。
次韵和幼春内弟岁暮感怀·其六
作者：吕敦礼
朝代：清
体裁：七言律诗

不群鸣鹤与翔鸾，年少雄才抵海宽。感事泪多盈把下，消寒吟苦拥衾单。五常时下声名擅，二阮林中唱和难。我本论婚同卫霍，阳春听罢未能弹。
次韵和幼春内弟岁暮感怀·其四
作者：吕敦礼
朝代：清
体裁：七言律诗

书剑平生快远游，携家昔日别林邱。兵戈客动思乡感，驽马才无壮志酬。山水鲤城千里梦，风波鲲海一身愁。沧桑事变归来后，寄傲郊坰屋似舟。
西螺柑
作者：吕敦礼
朝代：清

经冬万树实盈枝，品比温台远胜之。藏待来年春二月，携同斗酒听黄鹂。
观台北女优
作者：吕敦礼
朝代：清

扫眉才子捋髭须，剧本翻新自可娱。崇嘏登科居榜首，木兰出塞作征夫。迷离扑朔难分辨，婀娜温柔合步趋。看到三更才罢演，下场姊妹听相呼。钗裙成队尽名姝，扮作登场女丈夫。战习阵中孙子法，舞轻掌上汉宫图。娟娟眉态双弯月，呖呖歌声一串珠。著意看来浑入妙，雌雄两兔辨模糊。
观台北女优·其一
作者：吕敦礼
朝代：清

扫眉才子捋髭须，剧本翻新自可娱。崇嘏登科居榜首，木兰出塞作征夫。迷离扑朔难分辨，婀娜温柔合步趋。看到三更才罢演，下场姊妹听相呼。
观台北女优·其二
作者：吕敦礼
朝代：清

钗裙成队尽名姝，扮作登场女丈夫。战习阵中孙子法，舞轻掌上汉宫图。娟娟眉态双弯月，呖呖歌声一串珠。著意看来浑入妙，雌雄两兔辨模糊。
话甲申1884事有作
作者：吕敦礼
朝代：清

飞来敌舰势汹汹，一战孙曹沪港封。潮打鸡笼谁射弩，火明狮岭尽成烽。西欧将士夷歌乐，北戒舆图浩劫逢。话到廿年前淡水，刘琨坐镇失雍容。
赠幼春
作者：吕敦礼
朝代：清

壮怀苦思不羁才，乐府篇篇庾信哀。心血一腔都呕出，看君搥碎凤凰台。
赠痴仙岳叔
作者：吕敦礼
朝代：清

落拓青衫海上回，柴关深掩傍山隈。城中歌吹江村哭，无限悲愁付酒杯。
赠痴叔田居
作者：吕敦礼
朝代：清
体裁：七言律诗

乌纱掷去闭柴关，野服逍遥十亩间。家世勋名钟鼎盛，平生踪迹鹭鸥閒。豆棚瓜架商安置，农父樵夫约往还。君复本来丘壑性，梅花彷佛在孤山。
赠痴叔田居
作者：吕敦礼
朝代：清

乌纱掷去闭柴关，野服逍遥十亩间。家世勋名钟鼎盛，平生踪迹鹭鸥閒。豆棚瓜架商安置，农父樵夫约往还。君复本来邱壑性，梅花彷佛在孤山。
郑所南画兰
作者：吕敦礼
朝代：清

宋室遗民画稿传，紫茎绿叶带秋烟。潇湘香草钱塘恨，无限悲愁到笔颠。
酬施主政沄舫次韵
作者：吕敦礼
朝代：清

绛帐传经二十春，茫茫瀛海属前尘。偶谈故里遗黎在，重到他乡父执亲。竹寺千秋留韵事，桔园万首寄天真。刺桐城里相逢处，昔日诸生剩几人。旧游星散海东天，晋水江干狎钓船。鲲岛风流诗鼻祖，闽山活泼地行仙。伤时庾信怀乡思，问字侯芭结夙缘。遗集林高成雅贽，先生青眼肯垂怜。
酬施主政沄舫次韵·其一
作者：吕敦礼
朝代：清
体裁：七言律诗

绛帐传经二十春，茫茫瀛海属前尘。偶谈故里遗黎在，重到他乡父执亲。竹寺千秋留韵事，桔园万首寄天真。刺桐城里相逢处，昔日诸生剩几人。
酬施主政沄舫次韵·其二
作者：吕敦礼
朝代：清
体裁：七言律诗

旧游星散海东天，晋水江干狎钓船。鲲岛风流诗鼻祖，闽山活泼地行仙。伤时庾信怀乡思，问字侯芭结夙缘。遗集林高成雅贽，先生青眼肯垂怜。
铁砧山怀古
作者：吕敦礼
朝代：清

大甲行过又大安，双流中峙好冈峦。百年遗恨伤亡国，一代孤臣此驻鞍。辟地有功民爱戴，回天无力涕汍澜。我来访古寻遗井，万丈冲霄剑气寒。
陈孟公过左阿君受劾
作者：吕敦礼
朝代：清

侠骨棱棱负重名，一官归去不胜情。英雄醉倒猜嫌起，闺阁恩深爵禄轻。被谴祇缘车入巷，怜才终逊女倾城。即今閒散长安市，宾客依然四座惊。
鹭江旅次有感
作者：吕敦礼
朝代：清

牢落关河愿已违，天涯春色未曾归。花明驿路香黏袖，柳拂征鞍绿染衣。鸿雁行疏音断绝，杜鹃声彻梦依稀。年年异县为寒食，不及寻巢燕子飞。
挽郭嵩焘联
作者：吕敩孚
朝代：清
体裁：联

勋名厕阿胡曾左，尤赖斡旋，遗嘱近九千言，无语非忧民忧国，自海疆筮仕，圣眷频邀，探源乘银汉槎，入穴返玉门辔，立功逾万里之外，艰哉声望重华夷，湘水余悲，吹箫会葬；著述兼贾郑程朱，不分界划，亲承几二十载，每谈心教孝教忠，迨乡闾养疴，师恩愈渥，寄鱼作广济传，看鸟赋昌黎诗，延誉至百世而遥，幸矣栽培笃终始，泰山安仰，曳杖兴歌。
史梦兰继室田太夫人九十大寿
作者：吕晋珊
朝代：清
体裁：联

德惠福祥，高于一世；康平安乐，极上百年。
代盛宣怀挽费念慈联
作者：吕景端
朝代：清
体裁：联

谓君不遇，早羡金坡珥笔，玉尺持衡，十年来卧老沧江，若论冠盖京华，未免斯人独憔悴；与世长辞，只余文苑数行，名山片席，千里外惊闻朝露，为念箕裘堂构，幸看后起已腾骧。
代盛宣怀题上海李鸿章祠堂联
作者：吕景端
朝代：清
体裁：联

手奠东南几行省，百战功高，惟兹海国一隅，是萧相关中，寇恂河内；身系安危数十年，千秋庙食，试写丰碑万遍，记裴公入蔡，元凯平吴。
悼亡联
作者：吕景端
朝代：清
体裁：联

尚忍言哉，但看举室长号，汝何可死；而今已矣，只为一肩重任，我且偷生。
挽刘蓉生联
作者：吕景端
朝代：清
体裁：联

琴堂两载感知音，幸故园暂息，前席重陪，讵料贾黄中身先母老；循吏一编无愧色，看箧仅遗书，田空负郭，方显胡文德清畏人知。
挽房师程其珏联
作者：吕景端
朝代：清
体裁：联

有知人鉴，有爱士癖，有香火因缘，桃李遍门墙，自恨废材，偏我厚恩犹未报；是名翰林，是良有司，是文章宗匠，黍棠半吴会，即论遗爱，如斯治行已无多。
挽汪杏书夫人
作者：吕景端
朝代：清
体裁：联

赋于归八年，庙中苹蘩，堂上色笑，厨下羹汤，秩然芳规，阐美我操中垒笔；了尘缘七夕，亲懿行哭，里党累歔，臧获陨涕，炜矣彤管，悲秋为读大招词。
挽盛宣怀联
作者：吕景端
朝代：清
体裁：联

政治名家，实业专家，慈善大家，远仿荥阳订李赞皇遗书，自有千秋看定论；才拙用我，家贫知我，体弱谅我，近儗庸庵叙曾湘乡幕府，岂惟一恸为知音。
挽黄月楼联
作者：吕景端
朝代：清
体裁：联

猛惊闻白玉楼成，长爪通眉，命薄遽随秋信老；空望断泥金帖到，素车白马，魂归应激怒涛高。
贺刘某婚联
作者：吕景端
朝代：清
体裁：联

鸳鸯生小曾相识；鹦鹉前头不敢言。
子亦见赠非余所能当因次原韵答之
作者：吕汝修
朝代：清

孤轮明月撑晴空，骐骥纵横万马中。海阔能容奔海水，帆高时借挽帆风。春秋皮里天分黑，肠肾文章日映红。一事输君长记取，男儿作健不沙虫。
留星侯度岁
作者：吕汝修
朝代：清

年来鹅秫足新醅，细雨斜风镇日催。莫负天公工酝酿，流杯醉看百花开。当门几树老桃花，一到春来烂似霞。拾得红霞和酒咽，筱云深处是仙家。西偏竹木湛清幽，鸟语花香也足游。燕子窥帘兰拜岁，敲诗齐上读书楼。两军相对静御枚，画纸为棋亦快哉。银烛四围屏缭绕，何妨战过一春来。争说一年春富贵，人生几个不销魂。白茶如雪红如火，我有芳园莫出门。楼外青山郭外田，双流燕尾绕堤前。缘堤种得千条柳，泄漏春光剧可怜。
读史有感
作者：吕汝修
朝代：清

河山俨类一棋枰，覆雨翻云倒复倾。南渡天骄能蹙国，中原地缩讳言兵。雄才有限谁匡乱，好景无多是太平。千古兴亡仍往辙，抛书掩卷泪纵横。
赠仙根南行
作者：吕汝修
朝代：清

骊驹出饯赋南征，酒满金樽空复情。落叶秋风添别绪，青山红树送君行。千秋真赏怀吴苪，盖世奇才爱贾生。海底珊瑚无限好，一枝红压赤嵌城。
和心泉上芸阁夫子原韵
作者：吕汝玉
朝代：清

一枝史笔赋閒居，曾著人间未见书。寿世文章原不泯，传经学术信非虚。金科玉律真师范，化雨春风入我庐。他日遗编深护惜，儒林文苑两相誉。
见燕
作者：吕汝玉
朝代：清

清风巷口板桥西，燕子池塘此寄栖。春雨又逢挑果节，画梁重补落花泥。经年别诉曾相识，满壁诗留是旧题。更好双飞林绝处，红墙新筑绿杨溪。
赠子亦仙根用七十二峰羁客韵
作者：吕汝玉
朝代：清

著作从来欲等身，何妨樽酒话良辰。诗宗李杜原无忝，气臭芝兰契有因。笔墨风流归韵士，江山管领属才人。坐久不知新月上，满窗纸色净如银。
追怀诤友傅子亦
作者：吕汝玉
朝代：清

傅子览青亦自奇，甲溪筑室水之湄。性情果毅难容世，风度孤高弗入时。眼似金刚常怒目，心如菩萨不低眉。珊珊傲骨谁能近，悦服延陵芸阁师。
咏怀
作者：吕法曾
朝代：清

南山有文豹，霖雨不下来。天马体容与，而终不自谋。女贞慕松柏，乃与岁寒期。高楼齐浮云，上有女伤悲。过时讵不字，淇梁非所宜。梁鸿草野人，枯隐亦为拙。韩信一匹夫，富贵念何热。南阳有高士，可以称人杰。自比于管乐，实伊吕之埒。少小慕文儒，剑术破其迂。敢希成功后，辞爵返田庐。
咏怀·其一
作者：吕法曾
朝代：清

南山有文豹，霖雨不下来。天马体容与，而终不自谋。女贞慕松柏，乃与岁寒期。高楼齐浮云，上有女伤悲。过时讵不字，淇梁非所宜。
咏怀·其二
作者：吕法曾
朝代：清

梁鸿草野人，枯隐亦为拙。韩信一匹夫，富贵念何热。南阳有高士，可以称人杰。自比于管乐，实伊吕之埒。少小慕文儒，剑术破其迂。敢希成功后，辞爵返田庐。
挽张之洞联
作者：吕海寰
朝代：清
体裁：联

名世五百年，生有自来，直上应文昌六星、华盖一岳；服官四十载，死而后已，当远媲侯釐三古、圣相八垓。
挽张百熙联
作者：吕清扬
朝代：清
体裁：联

天丧斯文，痛木坏山颓，安仰尼父；人怀懿德，愿弥天四海，都绣平原。
华山
作者：吕燕昭
朝代：清

苍然和色接云台，乘兴登临见九垓。海日斜连仙掌动，天风高拥岳莲开。空濛绝塞黄流远，缥缈雄关紫气来。咫尺真能通帝座，振衣千仞几徘徊。
夜渡
作者：吕燕昭
朝代：清

停骑呼舟子，霜寒客影稀。烟浮春水阔，月涌片帆飞。戍鼓依楼静，鸡声隔树微。酒家何处问，徙倚待朝晖。
游风穴寺
作者：吕燕昭
朝代：清

入山不见山，但见古柏树。此柏不知几百千万株，黛色霜皮看无数。高者如立低如赴，横者如卧斜者觑。三三五五各盘踞，当面齐来迎我步。溪转山回见梵宫，老僧导我幽处去。层阁俯碧泉，游鱼乐相聚。修篁杳以深，亭午留宿雾。此时心地忽超然，可惜洞天难久住。长啸谢山灵，行行日已暮。马影乱斜阳，小桥危可渡。沿溪出深山，停鞭时回顾。梦耶非耶心忡忡，天光岚影杳何处。晚烟苍茫平楚流，指点不是来时路。
奉化县二堂联
作者：吕璜
朝代：清
体裁：联

民心即在吾心，信不易孚，敬尔公，先慎尔独；国事常如家事，力所能勉，持其平，还酌其通。
庆元县大堂联
作者：吕璜
朝代：清
体裁：联

我也曾为冤枉痛入心来，敢糊涂忘了当日；汝不必逞机谋争个胜去，看终久害著自家。
秀峰书院讲堂联
作者：吕璜
朝代：清
体裁：联

先有本而后有文，读三代两汉之书，养其根，俟其实；舍希贤莫由希圣，守先正大儒之说，尊所闻，行所知。
东庄杂咏
作者：吕留良
朝代：清

山水各宗支，结构分百脉。向背意态殊，风土因之隔。于人何亲疏，适意成主客。昔我避乱初，小筑公山侧。百家饮一泉，邻果任饱吃。人面或万状，性情无两格。古姓聚为村，樵采名叔伯。午后始开门，槐花深一尺。跛者命在杖，渡者命在舟。人生依万物，得失不自由。有愁何以消，客或进一篘。谓客酒可忘，吾愁非真愁。痛饮虽至醉，不入伶籍俦。此酒有时醒，此愁无时休。微寒尽余威，园林纳新意。品类纷有名，皆从上古至。我生与万族，衣食各生智。凤皇啄琅玕，鸱鼠甘粪利。当其经营中，了不异人意。苟为易地谋，两两相唾弃。郁郁成都桑，劳劳有深义。自非天下才，此事良不易。常恐时数来，便令负斯志。妻织儿胜锄，悠然足高睡。
东庄杂咏·其一
作者：吕留良
朝代：清
体裁：古风

山水各宗支，结构分百脉。向背意态殊，风土因之隔。于人何亲疏，适意成主客。昔我避乱初，小筑公山侧。百家饮一泉，邻果任饱吃。人面或万状，性情无两格。古姓聚为村，樵采名叔伯。午后始开门，槐花深一尺。
东庄杂咏·其三
作者：吕留良
朝代：清
体裁：古风

微寒尽余威，园林纳新意。品类纷有名，皆从上古至。我生与万族，衣食各生智。凤皇啄琅玕，鸱鼠甘粪利。当其经营中，了不异人意。苟为易地谋，两两相唾弃。郁郁成都桑，劳劳有深义。自非天下才，此事良不易。常恐时数来，便令负斯志。妻织儿胜锄，悠然足高睡。
东庄杂咏·其二
作者：吕留良
朝代：清
体裁：古风

跛者命在杖，渡者命在舟。人生依万物，得失不自由。有愁何以消，客或进一篘。谓客酒可忘，吾愁非真愁。痛饮虽至醉，不入伶籍俦。此酒有时醒，此愁无时休。
九月二日同马允彭篯侯董采载臣陈鏦大始严鸿逵赓臣查枢左旋大儿葆中从子至忠放舟东游
作者：吕留良
朝代：清
体裁：古风

老病感触多，细碎气上逆。知非养生理，微动悔已积。诸子悯我衰，扶携事游历。泽国久雨后，浦溆水充斥。村艇宛转通，野彴高低格。日出云物高，露光百草滴。木叶声萧然，未露憔悴迹。谁抱不彫姿，霜雪行相益。举酒共斟酌，长幼以次及。揖让见古欢，脱略非真率。对此意欣然，不觉夙疢释。洵知守舍翁，不如远游客。
再游蠡山语徐方虎
作者：吕留良
朝代：清
体裁：七言律诗

山灵拍手笑重来，断壁阴湫特地开。波底神龙终自合，尘间凡马尽教回。村名附会凭僧撰，碑记荒唐费客猜。消得英雄归道院，陶朱遥对计然台。
同考夫商隐寅升登云岫
作者：吕留良
朝代：清
体裁：七言律诗

翠列青攒尽处尊，怒涛喷薄插孤根。年年合璧无消息，夜夜寒潮入梦魂。鹰上秋风争雁路，龙随冷雨伏蛟门。山僧不识人间恨，犹记圆沙涨旧痕。
堂联
作者：吕留良
朝代：清
体裁：联

囊无半卷书，惟有虞廷十六字；目空天下士，只让尼山一个人。
次韵寄怀黄晦木
作者：吕留良
朝代：清

驿马别一朝，阁上话三夜。最恨箬篷船，柔橹当艄架。相思比日车，昼夜转无罅。岂谓经半载，过秋不待夏。馅饼废堆盘，醇醪罢洗斝。年年为友朋，三江历九坝。每云经此涂，如罪流不赦。母老令弟丧，今宁即离舍。道路有高五，駏蛩昔倚藉。渠今复南上，君岂能北下。念此令人痛，泪迸檐溜泻。又闻抱微疴，应坐愁不化。人生老头甜，或同倒啖蔗。莫添红炉炭，肝肺怕薰炙。饥冻过毒矢，日日当心射。家翁做不堪，痴聋术可谢。研墨作君书，踟蹰过半夜。踟蹰欲何为，窥盎复视架。想君卧破屋，镫火穿壁罅。岂无木绵衣，未冬先典夏。但用江西窑，莫求哥定斝。但搭日行船，不怕长安坝。姜桂性不移，物理渐轻赦。曾约石榴红，襆被到寒舍。忽忽篱豆黄，梧桐叶相藉。吾亦苦痁鬼，中虚变暴下。至今两颊窊，时时复洞泻。内伤脾胃病，饮食颇难化。五心一烦热，便忆冰与蔗。引领黄昏汤，来起此番炙。泥水绝高名，读书兼猎射。从来霜雪姿，不向北风谢。
次韵寄怀黄晦木·其一
作者：吕留良
朝代：清
体裁：古风

驿马别一朝，阁上话三夜。最恨箬篷船，柔橹当艄架。相思比日车，昼夜转无罅。岂谓经半载，过秋不待夏。馅饼废堆盘，醇醪罢洗斝。年年为友朋，三江历九坝。每云经此涂，如罪流不赦。母老令弟丧，今宁即离舍。道路有高五，駏蛩昔倚藉。渠今复南上，君岂能北下。念此令人痛，泪迸檐溜泻。又闻抱微疴，应坐愁不化。人生老头甜，或同倒啖蔗。莫添红炉炭，肝肺怕薰炙。饥冻过毒矢，日日当心射。家翁做不堪，痴聋术可谢。
次韵寄怀黄晦木·其二
作者：吕留良
朝代：清
体裁：古风

研墨作君书，踟蹰过半夜。踟蹰欲何为，窥盎复视架。想君卧破屋，镫火穿壁罅。岂无木绵衣，未冬先典夏。但用江西窑，莫求哥定斝。但搭日行船，不怕长安坝。姜桂性不移，物理渐轻赦。曾约石榴红，襆被到寒舍。忽忽篱豆黄，梧桐叶相藉。吾亦苦痁鬼，中虚变暴下。至今两颊窊，时时复洞泻。内伤脾胃病，饮食颇难化。五心一烦热，便忆冰与蔗。引领黄昏汤，来起此番炙。泥水绝高名，读书兼猎射。从来霜雪姿，不向北风谢。
次韵答钟静远
作者：吕留良
朝代：清
体裁：七言律诗

身似春江乱石矶，风波砥尽势相违。纵横妙手千年误，检点从头万事非。记得名园镫照失，重来古路草痕微。可怜杜宇殷勤意，曾唤游魂几个归。
游慈相寺
作者：吕留良
朝代：清
体裁：七言律诗

乾沙细雨不成泥，春水初生试小溪。得得山围松径合，离离人坐石桥低。阴碑出火牛磨角，壤壁生香麝脱脐。最是客游难久往，杜鹃花落杜鹃啼。
登真如塔
作者：吕留良
朝代：清
体裁：七言律诗

难寻平地荡胸云，试上岧峣借夕曛。洞磴盘旋人不见，阑干笑语远偏闻。春从浦草青边长，水到湖楼绿处分。乍暖僧房梅气发，四方八面水沈薰。
胡山眉瘗天木于家山同午祁过访感赠
作者：吕留良
朝代：清
体裁：七言律诗

昔友称君不厌频，喜君果不负斯人。墓田马鬣穷交冢，寒食鸡豚祔祭宾。一事必传成独行，三生重话转伤神。秋风野笛苔溪路，石语荒林万古情。
至佩璁隐居次韵
作者：吕留良
朝代：清
体裁：七言律诗

书藏农车菊满庭，夜分客语壁镫青。疏棂直射非时电，破瓦深窥失次星。垂老童心成结习，良朋苦口胜闻经。低头长得随东野，莫惜晨钟答寸莛。
舟次看武康山溪
作者：吕留良
朝代：清
体裁：七言律诗

霸先国破孟郊死，寂莫篷船到武康。峰黛未消千载绿，柳丝犹带六朝黄。英雄不出溪山静，风雅无归草树荒。叫起古人杯酒在，夕阳岭畔话兴亡。
见钓者
作者：吕留良
朝代：清
体裁：古风

老渔倚桨黄芦根，细香和饵丝作纶。无边春水杳何处，日暮烟生知有人。持竿终日无所得，白鹭衔鱼隔江食。风扫杨枝入钓船，满溪愁煞桃花色。我来行吟一问之，太息老渔不解诗。我向君身觅佳句，君坐诗中自不知。
过仲兄村居
作者：吕留良
朝代：清

弃置旧池阁，来从茅舍居。命奴收落叶，课子理残书。官岂朝廷罢，身犹死丧余。杖藜还叹世，那敢赋归与。两子光成长，能文粗足观。预思渠辈事，遥当太平看。乱后乾坤窄，愁牵日月宽。不知村路里，何以慰荒寒。小径泥封竹，虚堂石挂萝。病愁宾客满，贫觉子孙多。丘壑聊如此，兵戈奈尔何。平生几种意，今日慎风波。
过仲兄村居·其一
作者：吕留良
朝代：清
体裁：五言律诗

弃置旧池阁，来从茅舍居。命奴收落叶，课子理残书。官岂朝廷罢，身犹死丧余。杖藜还叹世，那敢赋归与。
过仲兄村居·其三
作者：吕留良
朝代：清
体裁：五言律诗

小径泥封竹，虚堂石挂萝。病愁宾客满，贫觉子孙多。丘壑聊如此，兵戈奈尔何。平生几种意，今日慎风波。
过仲兄村居·其二
作者：吕留良
朝代：清
体裁：五言律诗

两子光成长，能文粗足观。预思渠辈事，遥当太平看。乱后乾坤窄，愁牵日月宽。不知村路里，何以慰荒寒。
集饮黄俞邰竹斋次徐州来韵
作者：吕留良
朝代：清

不遇云将过，洪濛且自东。牵连《高士传》，收拾故都风。素壁争残照，新篁恋旧丛。话深争逸兴，消得老颜红。吾巢寒獭似，君架蠹鱼然。此外无多地，其中别有天。两瓻千卷破，四座一人眠。明月将军报，门前促和篇。
集饮黄俞邰竹斋次徐州来韵·其一
作者：吕留良
朝代：清
体裁：五言律诗

不遇云将过，洪濛且自东。牵连《高士传》，收拾故都风。素壁争残照，新篁恋旧丛。话深争逸兴，消得老颜红。
集饮黄俞邰竹斋次徐州来韵·其二
作者：吕留良
朝代：清
体裁：五言律诗

吾巢寒獭似，君架蠹鱼然。此外无多地，其中别有天。两瓻千卷破，四座一人眠。明月将军报，门前促和篇。
题张午祁杨园竹屋
作者：吕留良
朝代：清
体裁：七言律诗

初月横斜玉一弓，轩辕屈曲络墙东。卷帘林影三更变，依枕溪声四面同。风过笛凄椽眼裂，雷当琴吼柱心空。尽将渭北湘南意，收拾圆沙结构中。
己巳五月将之青溪追忆玉山学舍
作者：吕福
朝代：清

忆昔玉山与诚堂，群木耸秀四季芳。窗前古梅弄疏影，帘外丛竹生幽凉。编篱一桁遮几曲，林花草卉纷丹绿。重慈忽殒北堂萱，惊心岁月风驰促。羁人转瞬十六年，别归时忆草堂前。值今五月笋争发，低筱透楹高出檐。谁期咫尺成今古，远闻芳径为荒圃。兰陵三载忆初地，枉逢佳节思南武。水阁黄梅接雨风，潺湲声杂橹声中。恰才侨寓谋安席，那更移家再挂篷。我生孩小捐乡宅，早随亲任劳行役。故园归后仅三秋，如何又去家为客。
暮春月家严自青浦寄截句言所寓凄凉
作者：吕福
朝代：清

尊师传经以造士，不承权舆乃至此。此邦大夫复何俟，勿亟筑宫请杖履。荒祠一椽避风雨，居陋何足病君子。
溪上松声
作者：吕福
朝代：清

一水依秋碧，孤松夹岸疏。涛声来雨后，远籁在风初。
秋夜
作者：吕福
朝代：清

月明觉秋冷，人定觉秋清。帘透疏梅影，无花亦有情。
舟行至湖口作
作者：吕福
朝代：清

谁向风前吹竹箫，箫声呜咽还飘摇。我从南武过湖口，肖我离思为写描。晚来湖畔行人少，惟有湖边双白鸟。箫声渐远风篁来，篁杂水声鸣未了。湖边隐者谁家宅，门对澄湖映寒碧。水竹之间客卜居，征人愿此开荆栅。
西楼听雨偕二弟作
作者：吕福
朝代：清

梧叶萧萧响未停，最难剪烛语丁宁。追随方幸从经幄，温凊尤欣侍寝庭。深院滴残三径绿，寒窗冷透一镫青。联床且与吟春草，读杜论苏说典型。
閒坐
作者：吕福
朝代：清

晴光来满院，树影入层墀。洗砚磨新墨，拈毫改旧诗。一花才隐约，双蝶正差池。坐到斜阳晚，林梢月上时。
雨窗閒坐
作者：吕福
朝代：清

久雨窗明暗，秋云去复还。风泉堪倚槛，尽日听潺湲。
史梦兰继室田太夫人九十大寿
作者：吕纪昌
朝代：清
体裁：联

五世萃一堂，是德门重庆；百年称上寿，禧春日方长。
过僧舍
作者：吕缵祖
朝代：清

林端梵影插秋天，正在长流夹岸边。散步莫疑因病酒，偶来非是为逃禅。尘门不禁贫人履，僧榻偏酣高士眠。檐际松风波底月，久忘身世隔尘烟。
宿圣感寺
作者：吕耀曾
朝代：清

太行蜿蜒千余里，重气磅礴钟林泉。京城之西尤佳绝，万里绵互环幽燕。我闻圣感名已久，欲一登临愁攀缘。重阳雨霁后三日，桑乾水浅流溅溅。公余策蹇访般若，鼓舞直上如登天。松风谡谡时入耳，红树青岑相新鲜。石径法海培塿小，西望惟见山联翩。上方更忻逢惠远，谈禅坐久望言诠。知我性喜弄文墨，开箧示我诗千篇。方袍有人善知识，二十八纪从兹传。散步西轩窥深雪，水涌乃在山之巅。烹茶细品味甘冽，习习风生超云烟。东上平台临皓魄，山高星动冰轮圆。元规去此几千里，寒气侵人身欲仙。下宿方丈闻钟磬，梦魂仿佛逢偓佺。
宁乡道中
作者：吕谦恒
朝代：清

奔峭时相引，盘回势屡迁。雪峰藏白日，云谷束青天。路转啼猿里，人行飞鸟边。悬车频度险，回首失三泉。
宿陇州龙门洞
作者：吕谦恒
朝代：清

出郭沿青流，登高陟旷坦。远峰翳轻阴，奔峭若在眼。望烟指衡茅，缘冈上修阪。入峡未卓午，云昏昼疑晚。冰泉石齿冽，阴飙林鬣卷。移时闻奔雷，循崖见曲栈。石色混空碧，青苍互瀰满。飞梦赴岩欹，浮杠凭索转。渡涧更奇绝，危削愁步蹇。疑有避秦入，或藏兹洞馆。楼卧听崩渹，欲寐还屡辗。松窗片月明，扪星信非远。
怀浦大云旷
作者：吕谦恒
朝代：清

旷然念江海，所思何由见。人生各有营，况复隔乡县。汉水一为别，畿南再识面。悠悠二十年，星霜嗟流电。京华厌旅食，归卧沧海甸。念君无旧业，躬耕亦虚愿。清宵梦悄悄，何以明缱绻。蛟龙踞波涛，魂来不敢盼。垂老阻良觌，生死遥难辨。为儒寡世用，五字名空擅。天地何寥阔，吾子竟贫贱。
望吴岳呈王使君拟山
作者：吕谦恒
朝代：清

吴岳高寒蔽蜀门，巡檐跂望肃心魂。地形近接关山脉，礼秩遥同太华尊。众壑云雷生白昼，中峰星宿落黄昏。凌风欲蹑王乔舄，玉粒丹砂信可扪。
望岳
作者：吕谦恒
朝代：清

马首三峰近，林端万壑封。青天回落雁，赤日抱苍龙。玉女时吹笛，仙人此种松。罡风何处断，忽听九霄钟。
汉南送张二庆余归吴门
作者：吕谦恒
朝代：清

黄山骊岭起嵯峨，万里征车此再过。愁里关河劳远望，客中风物易悲歌。烟残古戍行人少，日落边城战马多。归去吴门秋雁候，音书应寄到岷嶓。
游石淙
作者：吕谦恒
朝代：清

乱山硉矹疑无路，披尽蒙茸向烟雾。涧水淙淙忽有声，崩崖石罅相回互。其下深潭一千尺，俯视苍黑不敢立。夜半常闻雷雨鸣，潜虬跋浪时出入。激湍喷薄结轮风，虚洞盘回若履空。灵怪应从天地辟，嵚崎不与斧凿同。扪壁穿云叹奇绝，古碑剥落苔藓色。妖后当年驻翠华，词臣扈从争珥笔。嗟乎石淙多此名，箕山颍水空相惜。十年真负海岳志，徙倚高天生远思。归来月照松窗明，梦魂犹绕双峰翠。
登岱
作者：吕谦恒
朝代：清

烟岚雪瀑见鸿蒙，阊阖平分一气中。身倚青苍岩壑迥，目穷云水海天空。鸡鸣半夜腾潮日，钟落层霄响涧风。七十二君劳想象，盘回辇路望巃嵷。
西乡对月
作者：吕谦恒
朝代：清

纤月照阑干，愁心夜独看。光流千嶂动，影入万松寒。银汉何清浅，金波自渺漫。临风旋起舞，乌鹊过林端。
送内弟王拟山归里
作者：吕谦恒
朝代：清

触暑驱车亦太动，十年同气地常分。人当老至难为别，雁到秋深不可闻。芦水风高吹远岸，房山云霁见斜曛。归涂览胜题诗处，白露丹枫倍忆君。
送杜樊川之石门主簿任
作者：吕谦恒
朝代：清

十载诗名满甸畿，高才不厌一官微。《骊驹》声里难为别，黄叶樽前不定飞。到日江城间簿领，初冬驿路冷征衣。浣花格律何清健，此调于今和者希。
送泽州相国予告归里
作者：吕谦恒
朝代：清

元老承恩帝里回，奏书三上曰俞哉。丹心宁恝苍生望，白发方看绿野开。纶阁有章光日月，岩城无地起楼台。他时天语还存问，沁水遥瞻佳气来。
题同年黄玉圃番社图
作者：吕谦恒
朝代：清

九重涣汗使臣知，万都蛮荒跂踵时。耳目全开天海外，土风尽入竹枝词。
舟过姚湾
作者：吕贤基
朝代：清

踏遍山程又水程，还家有梦不胜情。千条官柳轻烟色，万橹漕艘急浪声。书味岂因莼菜改，莱斑犹胜锦衣荣。天心定解离人恨，莫遣潇潇夜雨惊。
寄仲姊沈阳
作者：吕贤满
朝代：清
体裁：五言律诗

秋气来天地，庭花已不骄。羁情仍昨日，残梦又今宵。分袂悲闻雁，孤吟瘦损腰。同为穷塞主，元鬓恐先凋。
旅中春望
作者：吕贤满
朝代：清
体裁：五言律诗

岁岁巾车出，逢春每散襟。雨余山翠活，云度野桥阴。游子强云乐，思兄恐不禁。天涯且归去，好慰倚闾心。
秋怀
作者：吕迪
朝代：清

懒卧元龙百尺楼，如闻宋玉惯悲秋。西风白草蜻蜓老，暮雨黄花蛱蝶愁。难为鹤谋田二顷，且将奴卖橘千头。破除万事无奇策，试向糟丘觅醉侯。
挽张之洞联
作者：吕邦彦
朝代：清
体裁：联

歌咏遍湖湘，堕泪如怀羊太傅；追随历燕楚，感恩岂独阮中郎。
齐天乐·题张孟缇夫人淡菊轩诗稿
作者：吕采芙
朝代：清

九秋芳信知何许。新声一卷争睹。雅韵珠流，清辞玉润，六代宗风堪溯。深情似诉。正三径凝霜，一枝含露。淡极无言，定应消受锦囊贮。家风君自领取。想词坛兢羡，吟就飞絮。听雨联床，消寒剪烛，酬唱兰闺伴侣。天涯日暮。奈塞北风霜，江南烟树。愿写乌兰，好将红豆数。
一剪梅
作者：吕采芝
朝代：清

深院无聊香懒焚。生怕黄昏。又是黄昏。琐窗无语悄愁生。人自飘零。梦自忪惺。芭蕉细雨一声声。搅乱春心。滴碎春魂。鸳鸯倦绣冷金针。倚遍桃笙。数遍残更。
一剪梅
作者：吕采芝
朝代：清

病里年光去似流。有计难留。有泪难收。侍儿莫便捲帘钩。侬亦多愁。花亦多愁。试将雏燕问情由。秋到知不。秋去知不。含情几度倚层楼。不欲凝眸。却又凝眸。
临江仙
作者：吕采芝
朝代：清

帘外一庭芳草，墙头几树桃花。碧波低映小桥斜。韶光明媚甚，春色十分赊。知否玉关消息，依旧烽火黄沙。故乡欲去恨无家。红楼残梦醒，情思滞天涯。一夜春风料峭，醒来花落阶墀。燕雏莺怯费寻思。昨宵因中酒，今日起偏迟。青鬓已非畴昔，多愁不减当时。陌头垂柳万千丝。危阑慵去凭，心事有谁知。
临江仙·其一
作者：吕采芝
朝代：清

帘外一庭芳草，墙头几树桃花。碧波低映小桥斜。韶光明媚甚，春色十分赊。知否玉关消息，依旧烽火黄沙。故乡欲去恨无家。红楼残梦醒，情思滞天涯。
临江仙·其二
作者：吕采芝
朝代：清

一夜春风料峭，醒来花落阶墀。燕雏莺怯费寻思。昨宵因中酒，今日起偏迟。青鬓已非畴昔，多愁不减当时。陌头垂柳万千丝。危阑慵去凭，心事有谁知。
如梦令
作者：吕采芝
朝代：清

楼上翠帷怕卷。满目春光难看。屈指记前情，争禁寸心不转。肠断。肠断。蜂蝶漫来庭院。怪煞物华似旧。又到伤心时候。乍暖更还寒，不许愁人不过。消瘦。消瘦。侬共影儿两个。
如梦令·春雨
作者：吕采芝
朝代：清

香梦乍回绣枕。春色半帘人静。风雨妒芳菲，不管叶柔枝嫩。休问。休问。应是绿残红褪。
如梦令·柳絮
作者：吕采芝
朝代：清

摇荡碧空如霰。又被东风吹绽。落处比轻尘，生怕惜花人见。撩乱。撩乱。疑似谢家庭院。
如梦令·送春
作者：吕采芝
朝代：清

报道一声春去。满泪游丝飞絮。嘱咐燕和莺，可否留春暂住。无绪。无绪。怕听妒花风雨。
念奴娇·春暮偶见落花有感
作者：吕采芝
朝代：清

晓风残月，乍匆匆又是，一年过了。遍地飞花兼舞絮，没个人儿去扫。雨洗香消，风催绿褪，倍觉春归早。红颜难驻，东皇也促人老。痛我一样飘零，问花知否，和尔成同调。花到来年依旧艳，人事更伤草草。打点枯肠，拼将情泪，聊共花容槁。一般沦落，此生空负怀抱。
望江南 其一 四时幽居即景
作者：吕采芝
朝代：清

江村好，柳眼乍舒青。水涨红桥浮嫩鸭，阴浓绿树听啼莺。游赏及时新。
望江南 其三 四时幽居即景
作者：吕采芝
朝代：清

江村好，秋气入幽居。篱畔菊花香对酒，楼头皓月坐观书。风急雁来初。
望江南 其二 四时幽居即景
作者：吕采芝
朝代：清

江村好，小阁数间宽。曲沼荷香清十里，夜窗竹影上千竿。新葛称轻纨。
望江南 其四 四时幽居即景
作者：吕采芝
朝代：清

江村好，集霰景偏佳。松径风寒堆白玉，纸窗梦冷绽梅花。扫雪煮新茶。